Summary: Ruotsi on kysynyt Suomen halukkuutta osallistua hankkeen ympäristövaikutusten arviointimenettelyyn ja pyytänyt kommentteja arvioinnin laajuudesta.

ympäristövaikutusten arviointi (vaikutusten arviointi)

Suomi haluaa olla mukana vaikuttamassa Ruotsin Pajalassa toimivan Kaunisvaaran kaivoshankkeen ympäristövaikutusten arviointimenettelyssä.
 Ruotsin ympäristöviranomainen (Naturvårsverket) on tiedustellut Suomelta, haluaako rajanaapuri olla mukana YVA-menettelyssä, ja missä laajuudessa Suomeen kohdistuvia haitallisia ympäristövaikutuksia pitäisi selvittää.
 Espoon sopimus edellyttää, että valtioiden rajat ylittävien ympäristövaikutusten arvioinnista on tehtävä naapurimaalle ilmoitus.
 Ylen saamien tietojen mukaan ympäristöministeriö valmistelee parhaillaan Ruotsiin annettavaa virallista lausuntoa, jossa se ilmoittaa olevansa menettelyssä mukana. Lausunto annetaan viimeistään ensi perjantaina.
 Kaunis Iron Ab hakee uutta lupaa Tapulin, Palotievan ja Sahavaaran rautamalmiesiintymien louhintaan ja Kaunisvaaran rikastamon toimintaan.
 Ympäristöministeriö on nyt saanut lausuntoja ja mielipiteitä siitä, pitäisikö Suomen osallistua menettelyyn ja jos pitää, missä laajuudessa.
 Ministeriön mukaan lausuntoja on saapunut runsaasti ja päälimmäisenä niissä nousee esiin huoli kaivoshankkeen vaikutuksista Muonion- ja Tornionjoen vesistöön. Lausuntojen suuren määrän vuoksi Suomi sai Ruotsilta viikon lisäaikaa lausunnon antamiseen.
 Myöhemmässä vaiheessa YVA-selostus tulee nähtäville ja lausunnoille Suomeen.
 Kaivosyhtiö Kaunis Iron aloitti tuotannon Pajalassa viime elokuussa vanhalla ympäristöluvalla.
 Ruotsin Luonnonsuojeluvirasto on vaatinut Tapulin kaivoksen ympäristöluvan osittaista perumista vesistöriskeihin vedoten. Asian käsittely on kesken Umeån maa- ja vesituomioistuimenssa.
 Omaa vesi- ja ympäristölupaprosessiaan käy samaan aikaan kaivostoimintaa suunnitteleva Hannukainen Mining Oy Kolarissa.

Suomi osallistuu Pajalan Kaunisvaaran kaivoshankkeen YVA-menettelyyn


Summary: Addis Abebasta Nairobiin matkalla olleen koneen maahansyöksyssä kuoli 157 ihmistä.

Etiopia kertoo löytäneensä Ethiopian Airlines -turmakoneen mustan laatikon. Sen avulla saadaan lisää tietoa turmasta, joka vaati 157 ihmisen hengen.
 Ethiopian Airlinesin Boeing 737 MAX 8 -kone  syöksyi maahan matkalla  Addis Abebasta Nairobiin.
 Ethiopian Airlinesin toimitusjohtaja Tewolde Gebremariam kertoi koneen kapteenin raportoituneen ongelmista pian nousun jälkeen ja pyytäneen lupaa kääntyä takaisin Bolen lentokenttää kohti.
 Lennonjohto ehti antaa kapteenille paluuluvan ennen yhteyden katkeamista.
 Useat maat ovat asettaneet kyseisen konetyypin lentokieltoon tapauksen johdosta.
 Lue myös:
 Etiopian lentoturmassa kuoli 157 ihmistä – Turmakoneen kapteeni oli kokenut lentäjä, pyysi lupaa kääntyä takaisin
 Etiopian lentoturman konemallit määrättiin lentokieltoon Kiinassa ja Etiopiassa – Norwegian: Kaikki Boeing 737 MAX 8 -koneemme operoivat normaalisti

Etiopia kertoo löytäneensä turmakoneen mustan laatikon – Sen avulla saadaan lisätietoa lennon tapahtumista


Summary: Hoivajätti Attendon mukaan huonoa johtamista voi esiintyä työpaineiden vuoksi, mutta siihen pyritään puuttumaan.

Tästä on kyse Huonosti johdetuissa hoivayksiköissä psykososiaalinen kuormitus korostuu työntekijöillä. Hyvissä yksiköissä kuunnellaan paremmin ja työterveyden suosituksia kunnioitetaan. Hoivan ongelmiin ei uskalleta aina puuttua. Hoivajättien laittomiin vaitiolovaatimuksiin luvassa korjaus.
 Pelolla johdettu hoitaja ei uskalla avata suutaan epäkohtien korjaamiseksi. Näin kokee pitkän työuran avohoidossa ja hoivakotien työterveyshuollossa tehnyt, eläkkeelle siirtynyt työterveyshoitaja  Marjatta Taittonen  Oulusta. Osasyynä vaikenemiseen ovat hänen mukaansa myös työnantajien asettamat  vaitiolovaatimukset .
 Hän pitää edelleenkin aktiivisesti yhteyttä hoivakodeissa ja avohoidossa työskenteleviin hoitajiin, joihin on tutustunut työuransa aikana. Hoitajien jaksamisesta ja hoiva-alan tulevaisuudesta hän on syvästi huolissaan.
 – Jos sokeasti jatkamme tällä tiellä, loppuunpalaminen uhkaa monia työntekijöitä. Siinä ei eläkeiän nostaminen auta, kun työntekijä ei jaksa, Taittonen huokaisee.
 Taittonen avaa suunsa pitkän harkinnan jälkeen nyt, kun hänellä itsellään ei ole pelkoa työpaikan menettämisestä. Hän kertoo kokemuksistaan vain yleisellä tasolla suojellakseen työelämässä jatkavia huonojen esimiesten kostolta. Omaan lähiesimieheensä hän kertoo olleensa tyytyväinen.
 Marjatta Taittonen kokee velvollisuudekseen kertoa heikosta hoivajohtamisesta. Timo Nykyri / Yle
 Suurimpia pettymyksiä Taittoselle on ollut, kun ongelmallisissa yksiköissä ei ole noudatettu työterveyden kanssa sovittuja parannuksia.
 – Huonosti johdettuja yksiköitä edes työterveyspalvelut eivät pysty auttamaan.
 Toisaalta Taittonen muistuttaa, että monissa samanlaisista lähtökohdista toimivissa hoivayksiköissä voidaan todella hyvin, vaikka henkilöstö onkin tiukilla. Niitä johdetaan hyvin. Työterveyteen sekä hyvinvointiin kiinnitetään jatkuvasti huomiota.
 Terveydelle haitallinen työpaikka
 Suomen Työterveyshoitajaliiton puheenjohtaja  Pilvi Östermanin  mukaan hyvinvointi on polarisoitunut hyviin ja huonoihin ääripäihin hoiva-alan työpaikoilla samalla, kun hoivasta on tullut bisnestä.
 Liittoon kantautuneiden tietojen ja oman alansa työkokemuksen perusteella puheenjohtaja on nähnyt, että osa esimiehistä ja työnantajista suhtautuu työterveyshuollon kanssa tehtävään yhteistyöhön valitettavan epäluuloisesti tai jopa kielteisesti.
 Hänen mukaansa alalla on liian vähän akateemisesti koulutettuja hoivatyön johtajia. Johtaminen terveydenhuollossa ei näytä useinkaan olevan esimiesten päätehtävä, vaan he tekevät myös potilastyötä.
 – Joskus uralla on tullut esiin tilanne, että työpaikan asiat ovat todella huonossa hapessa. Tuolloin työntekijöiden hyvinvoinnin vuoksi tekisi mieli kiinnittää työpaikan ovelle kyltti, jossa lukee: terveydelle haitallinen. Mutta yhteistyön varmistamiseksi työterveyshuollon johtopäätökset olosuhteista muotoillaan rakentavasti.
 Ollaan harmaalla alueella. Pahimmillaan oma työkaveri antaa lausuntoja työkyvystäsi.  Marjatta Taittonen
 Österman muistelee, että aluehallintoviraston tarkastuskäynnillä esimiehiltä ja työnantajalta on edellytetty yleensä selvitystä siitä, miten työterveyshuollon antamat suositukset on toteutettu. Työpaikan olosuhteita tulisi pystyä kehittämään ennaltaehkäisevästi, Österman painottaa työnantajan yleiseen huolehtimisvelvoitteeseen liittyen.
 – Negatiivista asennoitumista työntekijän alentuneeseen työkykyyn työpaikalla kuvaa, että työntekijältä vaaditaan sataprosenttista työpanosta. Keinoja työn muokkaamisen ei käytetä. Pahimmillaan työntekijä korvataan toisella, Österman havainnollistaa.
 Huonon esimiehen tunnusmerkkejä
 Epäasiallinen suhtautuminen työntekijään ilmenee Marjatta Taittosen havaintojen mukaan elekielenä, alentavana puheena, puhutteluina, huutamisena ja ammattiosaamisen kyseenalaistamisena.
 Pelolla johdetuissa yksiköissä työpaikkaselvityksissä havaittuja epäkohtia ei ryhdytä korjaamaan. Sen sijaan etsitään syyllisiä ongelmien paljastamiseen.
 – Määräaikaiset eivät uskalla nostaa epäkohtia esille työsuhteen katkeamisen pelossa. Vakinaisille on riski saada niin huonot oltavat, että ymmärtää luopua paikastaan itse.
 Ääritapauksissa vaaditaan jopa pääsyä henkilön sähköpostiin.  Jukka Parkkola
 Taittonen ihmettelee, miksi hoivayhtiöiden johto ei aina puutu signaaleihin, jotka kertovat merkittävästä kuormittuneisuudesta ja ongelmista johtajuudessa.
 – Hyvinvoiva työyhteisö tulee halvimmaksi. Sairas työpaikka tulee kalleimmaksi, Taittonen muistuttaa.
 Siirto toisiin tehtäviin
 Hyvinvointialoitteita työkseen laatinut Taittonen on pahimmillaan itsekin siirretty pois ongelmallisten hoivakotien työterveystehtävistä. Tämä tapahtui aikana, jolloin hän toimi Attendon työterveydessä ja vastasi yhtiön sisällä eräiden hoivayksiköiden työterveyspalveluista. Attendo ostaa nykyisin työterveyspalvelut ulkoa, Terveystalolta.
 – Kiinnostuimme lääkäriparini kanssa hoitajamitoituksista ja kysymyksemme herätti ärtymystä joissakin hoitokodin johtajissa. Meistä tehtiin reklamaatio, ja minut hyllytettiin attendolaisten hoitajana, Taittonen muistelee.
 Työterveyshoitajaliiton Pilvi Österman pitää eettisesti ongelmallisena, että jotkin hoivayritykset ovat ostaneet työterveyspalvelunsa sisäisesti itseltään. Hänestä on puolueettomampaa hankkia ne oman yhtiön ulkopuolelta.
 – Ollaan harmaalla alueella. Pahimmillaan oma työkaveri antaa lausuntoja työkyvystäsi. Myös tietosuoja ja luottamuksellisuus herättävät kysymyksiä.
 Hoivakotien hoitajamitoitukset ovat nousseet puheenaiheeksi alaa koskevien uutisten myötä. Timo Nykyri / Yle
 Marjatta Taittosen mukaan riskejä on myös ulkopuolelta ostetuissa työterveyspalveluissa.
 – Työterveys joutuu puuttumaan ongelmiin silkkihansikkain, sillä muutoin sopimus katkaistaan. Olipa työterveys sitten oman konsernin sisällä tai ulkopuolisella yrityksellä, hän huomauttaa.
 Taittosen mielestä alalle pitäisi lisätä puolueetonta valtion valvontaa, ja hoitajamitoitukset tulisi säätää lailla. Vanhuspalvelulaissa mitoitussuositus on 0,5, ja eduskunnassa on laajasti vaadittu normiksi 0,7:ää.
 – Kun tämä kielteisen julkisuuden nostama pöly laskeutuu, pelkään, että muuten palataan takaisin vanhaan tilanteeseen, Taittonen sanoo.
 Taittonen kertoo huolestuneena, että todellisuudessa yövuorossa hoitajamitoitus saattaa olla vain 0,016 hoitajaa asukasta kohti, kun yksi hoitaja vastaa dementiakodin 60 asukkaasta kahdessa kerroksessa. Samalla avohoidossa perushoitajalla on asiakasta kohti 12–19 minuuttia aikaa. Siihen sisältyvät myös matkat, auton pysäköintipaikan etsimiset ja raportoinnit.
 Attendo: huonoon johtamiseen puututaan
 Attendon yhteiskuntavastuista ja sidosryhmäsuhteista vastaava johtaja  Anna Lehtiranta  ymmärtää, että huonoa johtamista voi joissakin tilanteissa esiintyä pitkittyneiden, kovien työpaineiden vuoksi.
 Kaikkiin asiattomuuksiin pyritään kuitenkin puuttumaan, ja tarvittaessa oman esimiehen voi ohittaa Attendon sisäisen palautekanavan avulla nimettömänä, Lehtiranta kertoo.
 – Johtaminen on inhimillistä toimintaa. Tunteet voivat joskus nousta pintaan. Mutta pelolla johtamista emme tietenkään salli.
 Vanhuspalvelulaissa hoitajamitoitussuositus on 0,5. Emma Pietarila/Yle
 Attendo on keskittynyt vuodenvaihteesta alkaen pelkästään hoivakotitoimintaan, kun Attendon terveysliiketoiminta on siirtynyt Terveystalolle. Henkilöstön työterveyspalvelut Attendo ostaa Terveystalolta.
 – Työterveyspalveluihin suhtaudutaan niin kuin kuuluukin, ja jokaisen johtajan pitäisi tämä tietää, Lehtiranta sanoo.
 Hoitajia vaiennettu vaitiolosopimuksilla
 Hoitajien ja heidän esimiestensä vaikeneminen ongelmallisilla työpaikoilla saattaa liittyä viime vuosina yleistyneisiin kirjallisiin vaitiolosopimuksiin, uskotaan ammattiliitoissa. Hoivayhtiöt ovat lisäilleet hyvinkin laajoja vaitiolo- ja kilpailukieltopykäliä myös perustason suorittaviin, jopa määräaikaisiin työsopimuksiin.
 Suomen lähi- ja perushoitajaliiton sopimusneuvottelija  Jukka Parkkolan  mukaan kilpailukiellot ja vaitiolomääräykset ovat yleistyneet hoitajien työsopimuksissa samanaikaisesti suurten hoivayritysten markkinoille levittäytymisen kanssa 2010-luvulla. Superliitto on huomauttanut määräysten rikkovan esimerkiksi työsopimuslakia, sosiaalihuoltolain ilmoitusvelvollisuutta ja lakia yksityisyyden suojasta työelämässä.
 Pahalta tuntuu ja surulliseksi tekee.  Tanja Piltonen
 Parkkolan mukaan työsopimuksissa vedotaan liian laajasti lojaliteettivelvoitteeseen. Sen varjolla sopimuksiin on hänen mukaansa otettu kieltoja työskennellä muualla tai kielletty jopa hoitoon ja asukkaisiin liittyvistä epäkohdista kertominen, vaikka laki siihen velvoittaa.
 – Esimerkiksi erään suuren hoivayrityksen tiukka vaatimuslista on pari sivua pitkä, hyvin amerikkalaistyylinen. Ääritapauksissa vaaditaan jopa pääsyä henkilön sähköpostiin, Parkkola kuvailee.
 Työnjohtoportaan vaitonaisuutta hoivayritysten laatuongelmista saattavat Parkkolan mielestä aiheuttaa myös henkilökohtaiset taloudelliset tavoitteet.
 – On herännyt epäilys, että palkitsemisjärjestelmä kannustaa alittamaan tilaajan vaatimustaso ja säästämään esimerkiksi sijaiskuluissa, Parkkola pohtii.
 Hoiva-alan ammattijärjestöjen mukaan hoivayritykset ovat jo lupailleet luopuvansa kohtuuttoman laajoista vaitiolokirjauksista.
 Lupaus kuultiin helmikuun alussa järjestetyssä ministeri  Annika Saarikon , hoivayritysten ja ammattiliittojen  työkokouksessa . Saarikon mukaan työsopimuksiin lisätään päinvastoin kohta, joka rohkaisee hoiva-alan työntekijöitä kertomaan epäkohdista.
 Hyvää johtamista useimmissa hoivakodeissa
 Hoiva-alaa koetelleet  kielteiset uutiset  ovat puhutelleet myös niitä alan toimijoita, joiden palvelu on moitteetonta, kertoo hoivakodin johtaja  Tanja Piltonen  Attendon Sammalpolun hoivakodista.
 – Pahalta tuntuu ja surulliseksi tekee. Olemme keskustelleet paljon tästä työyhteisössä.
 Piltosen mukaan tilanteessa auttaa vain keskittyä hoitamaan omat työnsä mahdollisimman hyvin ja toivoa aikanaan myös myönteisten asioiden nousemista julkisuuteen.
 Tanja Piltonen ja Minna Kokko Attendosta. Timo Nykyri / Yle
 Piltosen mukaan hyvän esimiestoiminnan ytimessä on, että esimies arvostaa ihmisiä, kuuntelee ja antaa palautetta sekä kehittää hoivakotia yhdessä henkilökunnan kanssa. Hänen mukaansa toimintaa kehitetään koko ajan, jokaisena työpäivänä.
 – Vanhusten hoiva on minulle tärkeää työtä. Haluan olla mukana sen kehityksessä. Ehkä positiivisilla kuulumisilla ja oppilaitosyhteistyöllä hoivakotityö saataisiin taas kiinnostavaksi vaihtoehdoksi, Piltonen miettii.
 Suu pitää avata rohkeasti.  Minna Kokko
 Tiukkoja tilanteita syntyy hoivakodissa etenkin epidemioiden ja henkilökuntavajausten aikana. Piltosen mukaan Oulussa työntekijöiden ja sijaisten löytäminen on vielä helppoa.
 Esimerkiksi norovirusepäilyn vuoksi yövuoroa on onnistuttu juuri vahvistamaan yhdellä yöhoitajalla. Alan viime aikoina saama kielteinen julkisuus saattaa vaikeuttaa työvoiman saatavuutta jatkossa, Piltonen pohtii.
 Johtajat saavat tukea tehtävässään
 Attendon Pohjois-Suomen palvelupäällikkö  Minna Kokko  sen sijaan jo varoittelee työvoiman saatavuuden heikkenemisestä pienemmillä paikkakunnilla. Kokolla on vastuullaan 26 vanhus- ja mielenterveysyksikköä eri puolilla maakuntaa. Kaikkiaan Attendolla on Suomessa 370 hoivakotia.
 Kokko on itsekin toiminut hoivakodin johdossa. Hänestä johtajan työ on vastuullista ja hyvin itsenäistä. Tukea johtajat saavat linjaorganisaatiosta ja toinen toisiltaan. Attendo kurssittaa ja valmentaa uusia esimiehiään vaativiin tehtäviinsä.
 – Esimiesten jaksaminen on keskeistä, samoin kuin koko henkilökunnan. Esimiehen onnistumiset huomioidaan. Jos alkaa kuulua huonoa asiakas- ja työntekijäpalautetta, palvelu- ja aluepäälliköt lähtevät yhdessä selvittelemään tilannetta ja tukemaan esimiestä tehtävässä, Kokko selvittää.
 Hoivajättien laittomiin vaitiolovaatimuksiin luvassa korjaus. Amanda Vikman / Yle
 Onnistumisesta saadaan tietoa sisäisen palautekanavan kautta sekä tyytyväisyyskyselyistä. Välitöntä palautetta tulee myös omaisilta. Kokko korostaa, että palveluseteliasiakkaat voivat hyvin myös vaihtaa palvelukotia, jos palvelu ei tyydytä.
 Attendo on viime aikoina laajentunut myös Pohjois-Suomesta ostamalla kuntayhtymiltä ja kunnilta kokonaisia hoivakoteja. Vajaan vuoden sisällä esimerkkejä tästä on Pyhäjärveltä, Haapajärveltä,  Utajärveltä  ja Siikajoelta.
 Kokko korostaa palautteen merkitystä hoivakotien kehittämistyössä.
 – Suu pitää avata rohkeasti. Palautetta saamme myös omaisilta, myös hyvää palautetta tässä mediakohun keskella. Asiat käsitellään sitten johtajan kanssa, ja työyhteisön tiimipalavereissa tehdään korjaavia toimenpiteitä, Kokko lupaa.
 Hänestä pahinta on vaieta epäkohdista.

Alentavaa puhetta, huutamista ja ammattiosaamisen kyseenalaistamista – asiantuntijan mukaan pelolla johtamiseen tulee tarttua hoivakodeissa


Summary: Poliisi on toimittanut eläimen kuvan ja jäljet Suomen riistakeskukselle tunnistettavaksi.

Poliisi selvittää mahdollista susihavaintoa Itä-Helsingin alueella. Poliisilla on myös itsellään suden näköisestä eläimestä useita havaintoja.
 – Ensimmäiset havainnot eläimestä tulivat aamulla Myllypurosta, Viipuri sanoo.
 Helsingin poliisin yleisjohtaja, komisario  Timo Viipuri  kertoo, että poliisi ajatti eläintä, joka juoksi kohti väljempiä asuinalueita Länsimäen suuntaan.
 Viipurin mukaan eläin vaikutti aralta, eikä ottanut kontaktia ihmisiin.
 – Viimeiset havainnot on haja-asutusalueilta Kehä kolmosen toiselta puolelta, Viipuri sanoo.
 Vielä ei ole varmuutta eläimen lajista. Poliisi on pyytänyt asiasta selvitystä Suomen riistakeskukselta, jota varten se on myös kuvannut eläimen jäljet ja toimittanut ne tunnistusta varten.
 – Kovasti se sutta muistutti, Viipuri kuitenkin sanoo.
 Lue lisää:
 Susi vai koira – tunnistatko kuvista?

Onko tässä kuvassa susi? Poliisi selvittää useita havaintoja epäillyn pedon liikkeistä Itä-Helsingissä


Ministerit, ministeriöt ja valtioneuvosto

Palkansaajien järjestäytymisaste on jatkanut laskuaan ja on nyt alle 60 prosenttia, kertoo työ- ja elinkeinoministeriö. Ministeriön teettämän selvityksen mukaan vuonna 2017 vain runsaat puolet miehistä ja kaksi kolmannesta naisista kuului ammattiliittoon.
 Järjestäytymisaste oli 59,4 prosenttia, ja se on laskenut viisi prosenttiyksikköä vuodesta 2013.
 Vuoden 2017 lopussa ammattiliitoissa oli kaikkiaan 2,04 miljoonaa jäsentä. Heistä lähes 31 prosenttia eli 630 000 oli varsinaisen edunvalvonnan ulkopuolella, eli eläkeläisiä, opiskelijoita, vapaajäseniä ja yrittäjiä.
 Naisten järjestäytymisaste oli 66,4 prosenttia ja miesten 52,3. Miesten järjestäytymisaste on laskenut 6,1 ja naisten 4,1 prosenttiyksikköä vuodesta 2013.
 Järjestäytymisaste oli keskimääräistä korkeampi julkisissa palveluissa ja teollisuudessa, joissa se ylitti 70 prosenttia. Yksityisillä palvelualoilla aste jäi alle puoleen.
 Järjestäytymisaste on laskenut eniten teollisuudessa, jossa se on alentunut yhdeksällä prosenttiyksiköllä vuoteen 2013 verrattuna.
 Selvityksen teki tutkija  Lasse Ahtiainen . Järjestäytymistä selvitettiin kyselyllä keskusjärjestöihin kuuluville ammattiliitoille.Vastaavia selvityksiä on tehty neljän vuoden välein vuodesta 1989 lähtien.

TEM selvitti: Ammattiliiton jäsenyys kiinnostaa yhä vähemmän – alle 60 prosenttia palkansaajista kuuluu liittoon


Summary: Aseiden vienti moniin muihin maailman konfliktipesäkkeisiin on vähentynyt.

Yhdysvaltain osuus maailman suurimpana aseviejänä on kasvanut entisestään, kertoo Tukholman kansainvälisen rauhantutkimuskeskuksen  Siprin tuore raportti .
 Sipri on laskenut yhteen vuosina 2014 – 2018 tapahtuneen kansainvälisen asekaupan ja verrannut sitä edelliseen 5-vuotisjaksoon, eli vuosiin 2009 – 2013.
 Yhdysvaltain osuus maailman asekaupasta on Siprin mukaan jo 36 prosenttia. Edellisellä tutkimusjaksolla osuus oli 30 prosenttia.
 Seuraavaksi suurimmat aseviejät olivat samat kuin edellisjaksollakin, eli Venäjä, Ranska, Saksa ja Kiina. Viiden suurimman aseviejän osuus kaikesta kansainvälisestä asekaupasta on kolme neljäsosaa.
 Yhdysvaltain ero seuraaviin on kuitenkiin kasvanut. Nyt Yhdysvallat vei aseita 75 prosenttia Venäjää enemmän. Venäjän asevienti itse asiassa laski edellisjaksosta 12 prosenttia, koska Intia ja Venezuela eivät enää ostaneet aseita edellisvuosien tahtiin.
 Kaikki maat yhteenlaskien kansainvälinen asekauppa kasvoi edelliseen jaksoon verrattuna 7,8 prosenttia.
 Lähi-itä suurin asemarkkina
 Kaikesta asekaupasta 35 prosenttia suuntautuu Lähi-idän valtioihin, kertoo Sipri. Yhdysvaltain myymistä aseista peräti 52 prosenttia viedään näihin maihin.
 Lähi-idän maiden asetuonti kasvoi edelliseen tutkimusjaksoon verrattuna lähes kaksinkertaiseksi. Saudi-Arabia nousi maailman suurimmaksi asetuojaksi, kun sen asetuonti lähes kolminkertaistui edellisestä jaksosta.
 Myös Egypti, Israel ja Qatar ostivat selvästi enemmän aseita kuin edellisellä jaksolla.
 Siprin lukujen mukaan Syyrian asekauppa loppui lähes kokonaan.
 Merkittäviä muutoksia
 Siprin tietojen mukaan asekauppa monille alueille on vähentynyt selvästi. Esimerkiksi vienti Latinalaisen Amerikan maihin väheni 36 prosenttia, Euroopan maihin 13 prosenttia ja Afrikkaan 6,5 prosenttia.
 Algeria on ylivoimaisesti Afrikan suurin raskaiden aseiden ostaja 56 prosentin osuudella.
 Ruotsin asevienti laski tutkimusjaksolla peräti 62 prosenttia, kertoo  Ruotsin televisio SVT .
 Lasku johtui suurimmaksi osaksi siitä, ettei Jas Gripen -hävittäjiä ole saatu kaupaksi. Myöskään Saabin kehittelemän tutkavalvonta- ja taistelunjohtolentokone Global Eyen myynti on jäänyt tavoitteista.
 Lue lisää :
 Sipri: Maailman sotilasmenot nousussa useiden vuosien jälkeen

USA:n osuus maailman suurimpana asekauppiaana kasvaa – Suurin osa aseista päätyy Lähi-itään


Summary: Etelä-Karjalan sosiaali- ja terveyspiirissä on todettu viime vuosina useita hiv-tartuntoja, jotka ovat peräisin lähinaapurista Venäjältä.

Etelä-Karjalan sosiaali- ja terveyspiiri (EKSOTE)

Etelä-Karjalan sosiaali- ja terveyspiirissä todettiin vuonna 2018 seitsemän uutta HIV-tapausta.
 Tartunnan saaneista miehiä oli kuusi. Yhtä henkilöä lukuun ottamatta kaikki olivat Suomen kansalaisia. Tartunnan saaneiden kantasuomalaisten miesten keski-ikä oli 70 vuotta ja HIV-tartunta oli peräisin Venäjän Svetogorskista.
 Viime vuosina tutuksi käynyttä  trendiä , jossa nimenomaan iäkkäämpi mies saa HIV:n Venäjältä, ei ole monista yrityksistä huolimatta saatu vielä katkeamaan.
 Etelä-Karjalassa ihmisiä on patistettu opettelemaan käyttämään oikeankokoista  kondomia . Toisaalta ihmisiä on valisetettu  testauttamaan  itsensä HIV:n varalta  ajoissa , jotta mahdollinen tauti ei ehtisi edetä ollenkaan AIDS-vaiheeseen.
 Merkittävä osa HIV-ongelmaa on yhä  häveliäisyys . Testeihin saatetaan jättää menemättä esimerkiksi siksi, että pienen paikkakunnan terveyasemalla on vastassa tuttu hoitaja.
 Eksoten viime vuoden tartuntatautiraportista HIV-tapausten lukumäärän lisäksi ilmi, että sukupuoliklamydioita on löytynyt aiempia vuosia enemmän. Tapauksista 61 prosenttia oli naisilla. Naisten tapauksista 88 prosenttia oli 15–25 -vuotiaiden nuorten ikäryhmässä.

Tuttu kierre jatkuu: Eläkeläismiehet saavat hiv-tartuntoja venäläisestä rajakaupungista


Summary: Ylen juttusarja etsii Y- ja Z-sukupolvien tulevaisuutta, mutta ensin katse menneisyyteen. Kuka keksi pullamössönuorison?

Tästä on kyse X-sukupolvella tarkoitetaan yleensä vuosina 1964-1979 syntyneiden ikäluokkaa, Y-sukupolvella 1980-1995 syntyneisiin ihmisiin. 1990-luvulla ja sitä myöhemmin syntyneistä puhutaan myös Z-sukupolvena. X viittaa tuntemattomaan, Y ja Z vain sattuivat olemaan aakkosten seuraavia kirjaimia.
 Nuoriso on aina ollut vääränlaista.   Suositun väitteen mukaan  jo  Sokrates ,  Platon  tai  Aristoteles  ajatteli, että nuoriso on pilalla ja pilaa kaiken. Oli kyseessä kuka muinainen kreikkalainen hyvänsä ja oli tarina tosi tai sitten ei (todennäköisesti ei), näin nämä asiat koetaan.
 Nuorilla on aina ollut outoja vaatteita, rumia kampauksia ja kummallisia ajatuksia yhteiskunnasta.
 Lahkeet ovat joko liian leveät tai liian kapeat, housut roikkuvat tai nilkat vilkkuvat paljaina. Pipoa käytetään liikaa tai liian vähän. Nykynuoret ovat koko ajan puhelimella eivätkä lue kirjoja, 1800-luvulla nuoret haaskasivat aikaansa lukemalla kirjoja.  Millenniaalit pilaavat EU:n, golfin ja muodin . Nuoret eivät hanki lapsia eivätkä huolehdi vanhemmistaan. He ovat kiinnostuneita politiikasta ja ilmastonmuutoksesta, mutta ihan väärällä tavalla.
 Nuorilla on aina ollut outoja vaatteita, rumia kampauksia ja kummallisia ajatuksia yhteiskunnasta.
 Nilkat paljaina kulkeva nykynuoriso saattaa olla kelvotonta , mutta aakkosten häntäpään sukupolvet ovat valtavien haasteiden edessä. Meidän pitäisi ratkaista ilmastonmuutos, korjata huoltosuhde ja opetella tekemään Wordilla sisällysluettelo niin, että se numerointi ei ala heti siitä toiselta sivulta.
 2010-luvulla nuoremmat sukupolvet kokevat entistä voimakkaammin, ettei sukupolvien välinen oikeudenmukaisuus toteudu. Länsimaissa ollaan ensimmäistä kertaa tilanteessa, jossa uusien sukupolvien  odotettu elintaso on heikompi  kuin edeltäjillään. Koulutus ei enää takaa pitkää työuraa, ja työelämää leimaa epävarmuus. Eläkeikä pakenee horisonttiin, väestöpyramidi on vinksallaan. Ilmasto lämpenee.
 Samaan aikaan vanhempia ikäpolvia huolettaa, miten yhteiskunnan tämän porukan käsissä käy. Kelpaako niille ihan tavallinen työ? Ymmärtävätkö ne talouden lainalaisuuksia? Miten ne voivat juoda maailman toiselta laidalta raahattuja kookosvesiä mutteivät pysty syömään kotimaista lihaa?
 Nuoria pilkataan siitä, että he ovat saaneet elää niin turvallista ja suojattua elämää.
 Uusia sukupolvia on suomittu kekseliäin sanankääntein.  Yhdysvalloissa suosittuja pilkkanimiä ovat olleet esimerkiksi kuplamuovisukupolvi ja turvaistuinsukupolvi. Nuoria pilkataan siitä, että he ovat saaneet elää niin turvallista ja suojattua elämää.
 Suomessa puhutaan pullamössösukupolvesta.
 Nimityksen keksi 1990-luvun alussa telakkateollisuuden pelastajaksi nimitetty vuorineuvos  Martin Saarikangas , joka viittasi sillä kaiken liian helpolla saaneeseen "pullalla syötettyyn" pehmeään sukupolveen. Se tarkoitti silloisia nykynuoria eli 1970-luvun alussa syntyneitä.
 Puheista hikeentyi tuolloin kolmikymppinen  Ydin -lehden päätoimittaja  Saska Saarikoski , joka kritisoi Saarikankaan "juvogyniaa" Helsingin Sanomien mielipidepalstalla.
 Nykyään 81-vuotias Saarikangas viettää eläkepäiviään Espoossa eikä halua osallistua tämän jutun tekemiseen. Pullamössönimitys on kuitenkin jäänyt elämään.
 Pullamössönuorisoa ovat puhujasta riippuen kaikki häntä nuoremmat ja laiskemmat ihmiset – siitäkin huolimatta, ettei pilkkanimi osunut maaliin 1970-luvullakaan. Pullamössö eli vaikkapa kahvissa uitettu pulla oli pikemminkin 1930-luvulla syntyneen Saarikankaan ja hänen ikätovereidensa herkku.
 Kevään aikana kysymme, mitä poliitikot aikovat tehdä tuhansille ilmastopakolaisille ja kenelle on töitä 2040-luvulla.

 Tänä keväänä Yle sukeltaa Y- ja Z-sukupolvien tulevaisuuteen.  Juttusarjan osat julkaistaan keväällä Ylen verkkosivuilla.
 Kevään aikana kysymme, mitä poliitikot aikovat tehdä ilmastopakolaisille ja kenelle on töitä 2040-luvulla. Entä mitä tapahtuu jatkuvan mylläämisen kohteena olevassa koulussa? Miksi opiskelijoiden pitää elää velaksi? Miksi kukaan haluaisi liittyä puolueisiin? Miksi nuoret ovat niin terveellisiä eivätkä edes rock-tähdet ryyppää kunnolla?
 Aiheita voi myös ehdottaa sähköpostilla tai sosiaalisessa mediassa.
 Tervetuloa mukaan.
 Tuija Siltamäki on vuonna 1992 syntynyt toimittaja, joka asuntosäästää omaa bunkkeria varten.

Nuoriso on aina ollut pilalla, mutta nyt kelvottoman nykynuorison pitäisi ratkaista ilmastonmuutos, huoltosuhde ja pari muuta pikku juttua


Summary: Maakuntahallituksen linjaus on pohjana maakuntakaavaehdotuksen suunnittelulle.

Uudenmaan liiton maakuntahallitus käsitteli tänään ylimääräisessä kokouksessaan Tallinna-tunnelia ja otti kantaa Tallinna-tunnelin linjausvaihtoehtoihin.
 Maakuntahallituksen puheenjohtaja  Markku Markkula  kertoo Yle Uutisille, että maakuntahallitus esittää, että Suomenlahden alittavat junat kulkisivat Suomen päässä päärautatieaseman kautta Helsinki-Vantaan lentoasemalle.
 Päätös syntyi juuri päättyneessä kokouksessa äänin 10–5.
 – Enemmistö halusi tämän nyt näin. Itse esitin, että olisi kirjattu kaikki kolme vaihtoehtoa ja olisi tehty niitä perusteellisiä selvityksiä joita tarvitaan toiminnasta, taloudesta, ympäristötekijöistä ja sosiaalisista vaikutuksista, Markku Markkula sanoo.
 Linjaus menee nyt viralliseen ympäristövaikutusten arviointiin, ja vasta sen jälkeen voidaan päättää lopullisesta linjauksesta.
 Maakuntahallituksen esitys on pohjana maakuntakaavaehdotuksen suunnittelulle. Se ei vielä sulje pois muita vaihtoehtoja.
 Markkulan mukaan linjaus saattaa laittaa nyt vauhtia kaikkiin asiaan kantaaottaviin tahoihin ja asiaa valmisteleviin tahoihin.
 Esillä on ollut myös Peter Vesterbackan vetämä tunnelihanke, jossa Tallinnan junat kulkevat Espoon Keilaniemen kautta lentoasemalle. Myös vaihtoehto, jossa junat pysähtyisivät Keilaniemen ja lentoaseman välillä Ilmalassa, on ollut esillä.
 Lue lisää:
 Jos Helsinki–Tallinna-tunneli toteutuu, Suomesta tulee osa Kiinan arktista silkkitietä – Peter Vesterbacka toivoo rahoitusta myös länsimaista
 Ovatko puheet Tallinna-tunnelista tästä maailmasta ja olisiko se edes turvallinen? Te halusitte tietää miljardihankkeesta, me keräsimme vastaukset kahdeksaan kysymykseen

Uudenmaan maakuntahallitus: Tallinna-tunnelin pitäisi kulkea päärautatieaseman kautta lentoasemalle


Summary: Sään ääri-ilmiöt laskivat oliiviöljyn tuotantomäärää 57 prosentilla.

Italialaisia odottaa karu kohtalo. He saattavat joutua ostamaan ulkomaalaista oliiviöljyä.
 Ilmastonmuutoksen myötä sään ääri-ilmiöt yleistyvät ja niillä on vaikutus myös Italian oliiviöljyteollisuuteen.
 Viime vuonna tavallista kylmempi sää ja satokauden ajalle epätavallisesti osunut pakkanen tuhosi oliivisatoja. Oliiviöljyn tuotanto laski Italiassa 57 prosentilla vuoden 2018 aikana, ja aiheutti oliiviöljyn valmistajille lähes miljardin euron tappiot.
 Oliivisadon keräystä Italiassa. AOP
 – Sään ääri-ilmiöiden yleistyminen merkitsee sitä, että tuotantomäärät laskevat myös tulevaisuudessa, sanoo ilmastotutkija  Riccardo Valentini   CNN-uutiskanavan haastattelussa.
 Valentinin mukaan oliivipuut ovat herkkiä sään muutoksille, kuten kuivuudelle, kylmyydelle ja rankkasateille.
 Hänen mukaansa italialaisilla on edessään kovat ajat.
 – Saatamme joutua tuomaan oliiviöljyä ulkomailta. Toivottavasti tähän ei jouduta, hän sanoo.
 Italia on maailman toiseksi suurin oliiviöljyn tuottaja Espanjan jälkeen.

Tutkija varoittaa: Italian oliiviöljytuotanto vaarassa ilmastonmuutoksen takia


Summary: Oulun leipomon toiminta loppuu syyskuussa 2019.

Leipomoyhtiö Fazer kertoo saaneensa päätökseen Oulun leipomoa koskevat yt-neuvottelut. Niiden seurauksena Oulun leipomon toiminta loppuu syyskuussa 2019 ja kaikkien 83 työntekijän työsuhde päättyy.
 Fazer kertoi tammikuussa aloittavansa  Oulun leipomoa koskevat yt-neuvottelut  ja harkitsevansa leipomon sulkemista. Yhtiön mukaan leipomon sulkemisen syy on "kuluttajakäyttäytymisen muutos" eli pakatun leivän kulutuksen vähentyminen.
 Oulun leipomon toiminnot siirretään vaiheittain yhtiön muihin leipomoihin.
 – Tuemme henkilöstöä ja haluamme edesauttaa mahdollisuuksia työllistyä uudelleen joko Fazer-konsernin sisällä tai ulkopuolisissa yrityksissä, sanoo Fazer Leipomot Suomen toimitusjohtaja  Markus Hellström  yhtiön tiedotteessa.
 Lue lisää:
 Fazerin leipomon työntekijöillä ulosmarssi Oulussa
 Fazer suunnittelee isoja irtisanomisia ja Oulun leipomon sulkemista

Fazer sulkee Oulun leipomon, 83 työsuhdetta päättyy


Summary: Rekrytointiprosessi uuden toimitusjohtajan valitsemiseksi on alkanut.

Taloushallinnon ratkaisuja tarjoavan suomalaisen pörssiyhtiön Baswaren toimitusjohtaja vaihtuu.
 Yhtiön hallitus kertoo tiedotteessa, että toimitusjohtaja  Vesa Tykkyläinen  on tänään ilmoittanut jättävänsä tehtävänsä.
 Teknologiajohtaja  Klaus Andersen  on nimitetty väliaikaiseksi toimitusjohtajaksi tästä päivästä alkaen. Tykkyläinen tulee työskentelemään Andersenin kanssa varmistaakseen sujuvan muutoksen.
 Rekrytointiprosessi uuden toimitusjohtajan valitsemiseksi on alkanut, sanoo Basware.
 Basware on viime aikoina ollut otsikoissa, koska yhtiötä oltiin myymässä. Amerikkalaisen Tradeshift Holdingsin ostohanke kuitenkin raukesi.

Baswaren toimitusjohtaja vaihtuu – Klaus Andersen väliaikaiseksi toimitusjohtajaksi


Summary: Nelostiellä Oulussa on tapahtunut kaksi erillistä liikenneonnettomuutta. Yhteensä 11 ihmistä on kuljetettu sairaalaan, hätäkeskuksesta tiedotetaan.

Nelostiellä eli Pohjantiellä välillä Jyväskylä-Oulu on tapahtunut kaksi erillistä peräänajo-onnettomuutta. Tämän hetkisten tietojen mukaan osallisena on ainakin kuusi autoa.
 Ensimmäinen liikenneonnettomuus tapahtui aamulla Ouluntullin rampin kohdalla, missä osallisena viisi henkilöautoa. Autoissa oli yhteensä kuusi henkilöä, näistä kolme on kuljetettu sairalaan.
 Toinen suuri onnettomuus tapahtui Ouluntullin eteläpuolella, missä osallisena oli noin 21 ajoneuvoa. Niistä kaksi oli rekkaa ja yksi paikallisliikenteen bussi.
 Yhteensä 11 ihmistä on kuljetettu sairaalaan hoitoon tai tarkistettavaksi.
 Ajokeli on ollut aamulla Oulussa huono. Sankka lumisade ja tiellä pöllyävä lumi ovat haitanneet liikennettä, tieliikennekeskuksesta kerrotaan.
 – On ollut huonompiakin ajokelejä, vähän ihmettelemme, mitä on tapahtunut,  Pasi Mällinen  Oulun tieliikennekeskuksesta kertoo.

Nelostiellä Oulussa yli 21 auton kolari ja toinen iso onnettomuus - "On ollut huonompiakin ajokelejä, vähän ihmettelemme, mitä on tapahtunut"


Summary: Marvelin ensimmäinen naisen tähdittämä supersankarielokuva on kovassa nosteessa.

Marvel Studiosin supersankarielokuva  Captain Marvel  tuli maailman ensi-iltaan viime keskiviikkona. Yhdysvalloissa elokuvan ensi-ilta oli perjantaina. Heti ensimmäisenä viikonloppuna  elokuva tuotti  globaalisti 455 miljoonaa dollaria eli noin 405 miljoonaa euroa.
 Elokuvan lopullinen tuotto tietysti on vielä hämärän peitossa, mutta  ensi-iltatuotto on jo  maailmanlaajuisesti kaikkien aikojen kuudenneksi kovin, ja hiljaisen alkuvuoden paras.
 Ilmiön syitä voi arvailla. Juoneltaan  Anna Bodenin  ja  Ryan Fleckin  ohjaama sekä  Brie Larsonin  tähdittämä elokuva ei juurikaan poikkea Marvelin muista supersankarielokuvista.
 Se on kuitenkin yhtiön ensimmäinen, jossa pääsankari on nainen. Kilpailevan DC Entertainmentin  Wonder Woman  julkaistiin vuonna 2017, mutta Marvelilla ovat pääosissa seikkailleet miehet.
 Ilmiönä elokuvaa voinee verrata  Black Pantheriin,  joka tuotti viime vuonna ensi-iltaviikonloppunaan 202 miljoonaa dollaria. Sitä pidettiin  vastaiskuna Hollywoodin pitkäaikaiselle  mustien näyttelijöiden ja mustien aiheiden syrjimiselle.
 Captain Marvel sai elokuvatietosivusto IMDB:ssä nihkeitä arvosteluja, mutta suosio on selvästi sukupuoleen sidottu:  naiset antavat elokuvalle keskimäärin  arvosanan 8, kun miesten antama arvosana on keskimäärin 6,9. Ainakin Yhdysvalloissa myös yleisössä on ollut ensi-iltaviikonloppuna  runsaasti naisia, 45 prosenttia .

Captain Marvel -elokuva nousi lipunmyyntitilaston ykköseksi – nainen supersankarina houkuttaa katsojia?


Summary: Cinque Terre uhkasi vuonna 2016 rajoittaa alueelle saapuvien turistien määrää.

Italialainen suosittu turistikohde Cinque Terre on päättänyt sakottaa alueelle saapuvia turisteja sandaalien käytöstä. Asiasta kertoo brittiläinen  The Telegraph -sanomalehti.
 – Ensin toteutamme tiedotuskampanjan ja sitten alamme sakottaa ihmisiä, sanoo Cinque Terren kansallispuiston johtaja  Patrizio Scarpellini  lehden haastattelussa.
 Syynä sandaalien käytön sakottamiseen on se, että kansallispuiston kivikkoiset polut ovat vaarallisia. Sandaalit jaloissa yllätetty turisti saattaa tulevaisuudessa saada 50–2 500 euron sakon.
 Sakon suuruus riippuu siitä, miten paljon vaivaa ja kustannuksia sandaaleita käyttävästä turistista viranomaisille koituu.
 Unescon maailmanperintökohteisiin kuuluva Cinque Terre houkuttelee Italian suurimman sanomalehden  Il Corriere Della Seran mukaan  vuosittain lähes kolme miljoonaa turistia.
 Alueella asuu 3 600 ihmistä.
 Viranomaiset uhkasivat vuonna 2016 rajoittaa alueelle päästettävien turistien määrää, mutta suunnitelman peruttiin.

2 500 euron sakot sandaalien käytöstä – Suosittu italialainen turistikohde Cinque Terre päätti laittaa turistit ruotuun


Summary: Lähes 40 liikkeen ketju antaa kieltäytyneille pari kuukautta aikaa totutella ajatukseen sunnuntaitöistä.

Sunnuntaikaupan vasta viime marraskuussa aloittanut kauppaketju Halpa-Halli  on saanut sunnuntaityötä koskevat yt-neuvottelut päätökseen. Neuvottelut käytiin viiden sunnuntaityöstä kieltäytyneen kanssa.
 Ketju päätti, että työntekijöille tarjotaan siirtymäaikaa toukokuun lopulle. Sitten heidän on aloitettava sunnuntaivuorot.
 Kauppaketju kertoo tiedotteessaan, että kieltäytyminen voi johtaa irtisanomiseen. Yhtiö vetoaa myös siihen, että kaikki sunnuntaityöstä kieltäytyneet ovat antaneet työsuhteen alussa suostumuksensa sunnuntaityöhön työsopimuksessa.
 HalpaHalli pyrkii jakamaan sunnuntaivuoroja eniten halukkaille, mutta pitää työntekijöiden tasavertaisena kohteluna sitä, että kaikki tekevät tarvittaessa sunnuntaityötä.
 Yhtiössä työskentelee 1 500 työntekijää. Liikkeitä ketjulla on lähes 40.
 Kristillisiin arvoihin nojautuva ketju pyhitti aiemmin sunnuntait lepopäiväksi. Kulutustapojen muutoksen paineessa se avasi marraskuussa ovensa myös sunnuntaisin.

HalpaHallissa sunnuntaityöstä kieltäytyneet joutuvat pyhätöihin – muuten uhkana on irtisanominen


Summary: Viime viikolla Juha Sipilä oli hallituksen kaatumisen pyörteissä, Greenpeacen mielenosoittajat kiipesivät eduskuntatalon pylväisiin Helsingissä ja merimetso ihastutti Orlandossa Floridassa. Katso viikon kiinnostavimmat uutiskuvat.

Keskustan puheenjohtaja, pääministeri Juha Sipilä poistuu Keskustan ryhmähuoneesta ennen eduskunnan täysistuntoa 8. maaliskuuta. Vesa Moilanen / Lehtikuva
 Greenpeacen mielenosoittajat kiipesivät eduskuntatalon pylväisiin keskiviikkona 6. maaliskuuta. Vesa Moilanen / Lehtikuva
 The Night Harvest BMX- ja maastopyöräilytapahtuma Kapkaupungissa Etelä-Afrikassa. Nic Bothma / EPA
 Indah Cheryl poseeraa kuvaajalle transnaisten Miss International Queen 2019 -kauneuskilpailussa.  Diego Azubel / EPA
 Day of Dignity for the Victims of State Crimes -tapahtuma Bogotassa Kolumbiassa. Leonardo Munoz / EPA
 Kansainvälisen naisten päivän tapahtuman osallistuja Pietarissa Venäjällä torstaina 8. maaliskuuta. Anatoly Maltsev / EPA
 Aleida Guevara March isäänsä Ernesto Che Guevaraa esittävän muraalin edustalla Napolissa Italiassa. Cesare Abbate / EPA
 Yhdysvaltain avaruushallinto NASA on kehittänyt kameran, jolla saa näkyväksi paineaallon, joka syntyy lentokoneen ylittäessä äänen nopeuden. Paineaalto kuuluu maan pinnalla niin sanottuna yliäänipamauksena. Kuvassa kaksi T-38 konetta ylittää äänen nopeuden 1235 km/h. Kuva otettiin 600 metriä T-38-koneiden yläpuolella lentäneestä koneesta. NASA
 Engadinin hiihtomaraton St. Moritzissa Sveitsissä 10. maaliskuuta.  Ennio Leanza / EPA
 Mohacs on Unkarin karnevaalikaupunki ja  näyttävä Busójárás-karnevaali on UNESCOn kulttuuriperintökohde. Osallistujat pukeutuvat lammasturkkeihin ja talven arkku poltetaan kuuden päivän mittaisen festivaalin lopussa. Kuva on viimeiseltä karnevaalipäivältä 5. maaliskuuta. Tamas Soki / EPA

Hanhen selässä matkustava merimetso ja viikon muita uutiskuvia


Puolustusvoimien Pääesikunnan oikeudellinen osasto haluaa Ilmavoimien esikunnalta selvityksen kolmesta vapaaehtoisesta harjoituksesta, jotka on järjestetty Lemmenjoella syksyllä 2017, kertoo Lännen Media.
 Kyse on Ilmasotakoulun yhteistoimintaharjoituksista sekä Ilmavoimien valmiusrakentamisen harjoituksista. Tarkasteltavana on myös Karjalan lennoston vapaaehtoinen harjoitus, joka toi aiemmin syytteet sotilasrikoksista kahdelle korkea-arvoiselle upseerille.
 Selvityspyynnössä kysytään muun muassa, miksi Ilmasotakoulun harjoitukseen hankittiin 800 eurolla ja Ilmavoimien harjoitukseen 620 eurolla alkoholia Puolustusvoimien varoilla.
 Ilmasotakoulun harjoitukseen on hankittu myös 120 eurolla diskopallo, valoketjuja, kohdelamppu sekä 36 kappaletta eli 900 euron edestä Lapinmajan historiikkeja.
 Armeijan ohjeistuksen mukaan koulutuksen pitäisi liittyä sodan ajan tehtävien tai yleisen kriisiajan käytettävyyden parantamiseen.

Lännen Media: Pääesikunta haluaa selvityksen Lemmenjoen sotaharjoituksista – Mihin tarvittiin diskopallo ja sadoilla euroilla alkoholia?


Enterovirusinfektio varhaislapsuudessa saattaa olla yksi keliakian laukaiseva tekijä, tuore tutkimus osoittaa. Tämä havaittiin lapsilla, jotka ovat perimältään valmiiksi alttiita keliakialle. Virusinfektioiden osuudesta keliakian synnyssä on saatu viitteitä aiemminkin, mutta tutkimustulokset ovat olleet epävarmoja.
 Nyt julkaistussa tutkimuksessa virusinfektioiden keliakiayhteyksiä selvitettiin seuraamalla 220 keliakialle geneettisesti altista lasta syntymästä kymmenvuotiaaksi. Altistuminen entero- ja adenoviruksille selvitettiin ulostenäytteistä. Seurannan aikana keliakia todettiin 25 lapsella.
 Enteroviruksia löytyi joka kuudennen lapsen ulostenäytteistä, ja virukset olivat yleisempiä lapsilla, jotka myöhemmin sairastuivat keliakiaan. Yhteys koski infektioita, jotka alkoivat sen jälkeen, kun lapset olivat alkaneet syödä gluteenia sisältäviä ruokia. Adenovirukset eivät vaikuttaneet keliakiariskiin.
 Havainnot pitää varmistaa lisätutkimuksissa muun muassa aineiston pienuuden vuoksi, mutta samansuuntaisia havaintoja on tehty aiemminkin. Muissa tutkimuksissa on saatu viitteitä myös enterovirusinfektioiden ja tyypin 1 diabeteksen yhteyksistä. Tyypin 1 diabetes on keliakian tavoin autoimmuunisairaus, eli se syntyy kehon immuunipuolustuksen hyökätessä elimistön omia kudoksia vastaan.
 Keliakia on elinikäinen tauti, jossa gluteeni vaurioittaa ohutsuolen limakalvon nukkaa henkilöillä, joilla on perinnöllinen alttius taudille. Osalla potilaista on myös iho-oireita. Keliakiaa sairastaa 1 % lapsista, 2 % aikuisista ja lähes 3 % ikääntyneistä. Keliakian ainoa hoito on gluteenin välttäminen.
 Keliakian syntyyn tarvitaan nykytiedon valossa gluteenialtistus, geneettinen alttius ja lisäksi jonkin ulkoinen laukaiseva tekijä.
 Tutkimus julkaistiin  BMJ-lehdessä .

Enterovirusinfektiot mahdollisesti keliakian laukaisijoita


Summary: Uuden akkuteknologian ansiosta Piëch Mark Zeron akut voi ladata 80% kapasiteettiin alle viidessä minuutissa.

Sveitsiläinen sähköautonvalmistaja Piëch Automotive väittää, että sen uuden automallin Mark Zeron akun lataaminen ei kestä kauempaa kuin perinteisen auton tankkaaminen huoltoasemalla.
 Mark Zeron akkujen lataaminen 80% kapasiteettiin kestää Piëchin mukaan  vain 4 minuuttia 40 sekuntia .
 Teknologiauutissivusto The Verge  on kuitenkin epäileväinen väitteen suhteen. Sen mukaan sähköautojen valmistajat esittävät usein liioiteltuja arvioita autojensa latausnopeudesta.
 Mark Zeron käyttämä uudenlainen akkuteknologia ei vaadi erillistä jäähdytystä, vaan se pysyy Piëchin mukaan sopivassa lämpötilassa ilmajäähdytyksen avulla.
 Piëch lupaa vapauttaa uuden akkuteknologiansa myös muiden valmistajien käyttöön.
 Mark Zeron EU:n WLTP-mittausstandardin mukainen toimintamatka on 500 kilometriä.
 Mark Zero -malli esiteltiin Geneven autonäyttelyssä viime viikolla.

Sveitsiläisvalmistaja esitteli sähköauton, jonka lataaminen on yhtä nopeaa kuin tankkaus huoltoasemalla


Summary: Sipilän eroilmoitus teki hänestä viikonlopun pääpuheenaiheen, pohtii Unto Hämäläinen.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Viikonlopun suosituin kysymys oli, missä olit, kun  Juha Sipilän  hallitus erosi? Istuin perjantaiaamuna kotona kahvipöydässä, luin sanomalehteä ja kuuntelin radiota. Yhtäkkiä lähetys keskeytyi, ja toimittaja kertoi värisevällä äänellä, että pääministeri jättää pian hallituksen eronpyynnön.
 Hetki jäi mieleen. Olen 1980-luvun alkupuolelta seurannut toimittajana politiikkaa ja nähnyt monenlaisia temppuja, mutta en muista yhtä taitavaa siirtoa kuin Sipilän eroilmoitus oli. Se katkaisi kerralla keskustan huonon kierteen.
 Helmikuussa keskusta avasi vaalikampanjansa, mutta ei saanut teemojaan esille.
 Päähallituspuolueen alkuvuosi  sujui kehnosti. Helmikuussa keskusta avasi vaalikampanjansa, mutta ei saanut teemojaan esille. Yhtä huonosti kävi Sipilän vaalikirjalle. Teos ei kiinnostanut juuri ketään. Eduskunnassa keskusta juuttui epätoivoiseen sote-kamppailuun, joka jatkui kuukausia.
 Yleisradion torstaina julkaisema  galluptulos, 14,1 prosenttia keskustalle, oli viimeinen varoitus Sipilälle: Oli pakko toimia. Kun sotea ei voitu enää pelastaa, piti pelastaa edes keskusta.
 Viikonloppu osoitti, että ero-operaatio kannatti tehdä. Sen seurauksena Sipilä pääsi avaamaan vaalikampanjan uudestaan. Viime viikonloppuna hän oli pääpuheenaihe perinteisessä mediassa, sosiaalisessa mediassa sekä turuilla ja toreilla.
 Mitä Sipilä operaatiollaan  tavoittelee?
 Kannatusmittausten perusteella näyttää siltä, ettei keskusta voi mitään Sdp:lle. Todennäköisesti Sdp:sta tulee suurin puolue ja myös päähallituspuolue, ellei se hyydy vaalitaistelun loppuvaiheessa, kuten kävi viime eduskuntavaaleissa.
 Keskustalla on kuitenkin realistinen mahdollisuus tavoitella vaalien kakkossijaa ja vahvaa asemaa seuraavassa hallituksessa. Toiseksi suurinta puoluetta on nimittäin vaikea sivuuttaa hallitusneuvotteluissa.
 Kokoomus on tähän asti ollut mielipidemittauksissa toisella sijalla, mutta se on menettänyt suosiotaan ja joutunut vuorostaan huonoon kierteeseen. Keskusta iskee nyt kokoomuksen arkaan paikkaan.
 Voiko keskusta saada kokoomuksen kiinni?
 Kyllä voi, jos Juha Sipilä onnistuu yhtä hyvin kuin pääministeri  Esko Aho  vuoden 1995 eduskuntavaaleissa. Silloin keskustan kannatus oli vielä muutama viikko ennen vaaleja 14 prosenttia, mutta vaaleissa keskusta sai äänistä kaksikymmentä prosenttia.
 Siinä on oivallinen tavoite Juha Sipilälle, joka niin mielellään puhuu tulos tai ulos-periaatteestaan.
 Unto Hämäläinen
 Kirjoittaja on eläkkeellä oleva politiikan toimittaja.
 Lue myös
 Nyt lähti sote-pallo hallituksen jalasta – Kaikkonen: Sellainen pöhinä, että luvut on paremmat kuin Ylen kannatusmittauksessa
 Ylen puoluekannatusmittaus: Miten suomalaiset äänestäisivät, jos vaalit pidettäisiin nyt?

Unto Hämäläisen kolumni: Hallituksen kaataminen antoi keskustalle mahdollisuuden tavoitella vaalien kakkossijaa


Summary: Yksin Helsingissä Airbnb:n kautta vuokrataan kokonaisia asuntoja noin 30 miljoonalla eurolla vuodessa.

Lyhytaikainen vuokraus on varsin lyhyessä ajassa kasvanut miljoonabisnekseksi myös Suomessa. Tämä selviää Tutkimus- ja analysointikeskuksen tilastoista.
 Eniten Airbnb-myyntiä on Helsingissä . Valtakunnallista kakkossijaa pitää Rovaniemi, jossa Airbnb-vuokraus käy kiivana etenkin talvisesongin ajan. Jaetulla kolmannella sijalla olevilla Jyväskylällä, Turulla ja Tampereella vuosimyynti oli noin kolmen miljoonan euron luokkaa.
 Vuosittain Airbnb:n kautta kokonaisia asuntoja vuokrataan Helsingissä 30 miljoonan euron edestä. Summaan tulee päälle vielä vuokrattavat huoneet tai jaetut asuintilat, joiden vuokratulot ovat kuitenkin asuntojen vuokratuloja pienemmät.
 – Helsingissä Airbnb:n kasvu ei ole enää niin kovaa kuin aiemmin, vaan markkinat ovat tasaantuneet, kertoo Tutkimus- ja analysointikeskuksen projektipäällikkö  Jari-Matti Laasonen .
 Rovaniemi jatkaa kasvuaan
 Rovaniemellä Airbnb:n myynti on jatkanut kasvuaa vuonna 2018. Koko vuoden Airbnb-myynti Rovaniemellä oli hieman yli kahdeksan miljoonaa euroa.
 Vuodelta 2017 Rovaniemen osalta tilastoa on tehty vain loppuvuodesta. Sen mukaan heinä- ja joulukuun välinen myynti kasvoi Airbnb:ssä yli 40 prosenttia.
 Vaikka Rovaniemen  rekisteröityneiden majoitusliikkeiden käyttö laski hieman kesällä , Airbnb kasvatti myyntiään. Esimerkiksi heinäkuussa 2018, jolloin kaupungissa oli myös Kuninkuusravit, Airbnb kasvatti myyntiään 122 prosenttia edellisen vuoden heinäkuuhun verrattuna.
 Rovaniemen kaupungin kansainvälisten aisioiden päällikkö  Tuula Rintala-Gardin  uskoo, että Rovaniemen matkailun kasvu pitää myös Airbnb:n kasvussa kaupungissa. Matkailussa trendi on selvä.
 – Yhä enemmän haetaan autenttista kokemusta, että päästään paikallisten kanssa samoille alueille, sanoo Tuula Rintala-Gardin.
 Rintala-Gardinin mukaan Rovaniemellä Airbnb:n houkuttelevuutta lisää se, ettei kaupungissa ole huoneistohotelleja.
 Viime vuonna Rovaniemen kaupallinen majoitustoiminta toi rahaa noin 55 miljoonaa euroa. Airbnb:n osuus tästä on noin 15 prosenttia.
 – Tämä (Airbnb) ilmiö on syntynyt varsin nopeasti, joten siihen nähden se on aika paljon, sanoo Rintala-Gardin.
 Majoitusmaksujen lisäksi Airbnb-vieraat jättävät myös muuta rahaa paikkakunnalle. Valitsemalla hotellia halvemman Airbnb:n, jää enemmän rahaa käytettäväksi alueen muihin palveluihin. Esimerkiksi Rovaniemellä Airbnb  on synnyttänyt paljon uutta yritystoimintaa.

Airbnb on kymmenien miljoonien bisnes Suomessa


Summary: Parisuhteen myötä miesten liikkuminen lisääntyy, mutta naisilla askeleiden määrä vähenee.

Tästä on kyse Jyväskylän yliopiston tutkimuksessa laskettiin askeleita kahtena eri vuotena. Tutkimuksessa laskettiin yli tuhannelta 30–45-vuotiaalta heidän askeltensa määrä yhden viikon aikana vuonna 2007. Neljän vuoden kuluttua tutkimukseen osallistuvien askeleet mitattiin uudelleen. Elämäntilanteiden muutokset muuttavat myös ihmisen liikkumista, mutta tässä miehet ja naiset eroavat toisistaan aika lailla.
 Tähän mennessä ihmisten aktiivisuutta mitanneet tutkimukset ovat kertoneet liikkumisen vähenevän iän myötä. Sen takia liikuntapedagogiikan professori  Mirja Hirvensalo  yllättyi  Jyväskylän yliopiston askel-tutkimuksen tuloksista.
 – Aikuisväestöllä yleensä tahti hidastuu, mutta tällä meidän tutkimusryhmällä liikunta lisääntyi, kertoo Hirvensalo.
 Jyväskylän yliopiston tutkimuksessa laskettiin yli tuhannelta 30–45-vuotiaalta heidän askeltensa määrä yhden viikon aikana vuonna 2007.
 Askelten tallentamiseen käytettiin askelmittaria, sillä se antaa lahjomattoman tuloksen ihmisen aktiivisuudesta.
 Selville saatiin askelten kokonaismäärä, joka jaettiin arkiaskeliin ja aerobisiin askeliin.
 – Arkiaskel syntyy usein pienestäkin liikahduksesta. Tässä tutkimuksessa aerobiset askeleet tarkoittivat askelluksia, joita otettiin vähintään 60 minuutissa ja ainakin 10 minuutin ajan. Eli esimerkiksi työmatkan käveleminen tai liikuntaharrastus tuottivat aerobisia askeleita, sanoo Hirvensalo.
 Neljän vuoden kuluttua tutkimukseen osallistuvien askeleet mitattiin uudelleen. Samalla selvitettiin myös muutokset tutkittavien elämäntilanteissa ja siviilisäädyssä.
 Parisuhde vie naisen askeleet
 Vuonna 2011 tehty seurantamittaus kertoi, että elämäntilanteiden muutokset muuttavat myös ihmisen liikkumista. Tässä miehet ja naiset eroavat toisistaan aika lailla, kertoo tutkijatohtori  Kasper Salin .
 – Jos löytyi uusi puoliso, niin naisilla askeleet tuppasivat vähentymään kun taas miehillä askeleet lisääntyivät puolison löytymisen myötä.
 Syitä naisten askelten vähentymiseen voi vain arvailla, sanoo Salin.
 – Uuden kumppanin myötä nainen voi esimerkiksi saada käyttöönsä auton, kun aiemmin on liikkunut kävellen tai käyttänyt julkista liikennettä, arvioi Salin.
 Mirja Hirvensalo kertoo, että aiempien tutkimusten tuloksista tiedetään jo ennestään, että naisten askeleet vähentyvät, kun perheeseen tulee lapsia.
 – Sehän voi olla naisilla myös sohvan nurkkaan käpertymistä ja rauhoittumista, että ei tarvitsekaan olla liikkeellä koko ajan, kun kumppani on löytynyt, sanoo Hirvensalo.
 Parempi toimeentulo liikuttaa
 Tutkimuksen keskeisin havainto aerobisten eli liikunta-askeleiden muutoksissa oli se, että ne olivat yhteydessä ihmisen sosioekonomiseen asemaan.
 Etenkin paremmin toimeentulevilla liikunnan määrä lisääntyi tutkimusjakson aikana, kertoo Kasper Salin.
 – Ehkä se on tietoisuutta fyysisen aktiivisuuden hyödyistä, hän arvioi.
 Hyvätuloisilla liikunnan harrastaminen ei myöskään ole rahasta kiinni ja etenkin viikonloppuisin liikkumiseen voi olla enemmän aikaa.
 – Tutkimuksessa liikunta-askeleet lisääntyivät hyvätuloisilla nimenomaan viikonloppuisin, sanoo Salin.
 Ero pysäyttää miehen
 Naiset ovat siis aktiivisia liikkujia, kunnes päätyvät parisuhteeseen. Miehillä käy juuri toisinpäin: liikunta lakkaa, kun mies eroaa.
 – Toisista tutkimuksista tiedämme parisuhteen loppumisesta sen, että ero näkyy miesten terveystottumuksissa, kertoo Mirja Hirvensalo.
 Miesten ravitsemustottumukset heikentyvät, alkoholin käyttö lisääntyy ja fyysinen aktiivisuus vähenee. Tämän osoitti myös Jyväskylän yliopiston askeltutkimus. Naiset sen sijaan jatkavat liikkumistaan eron jälkeen.

Tutkimus: parisuhde pysäyttää naisen – suhteen loppu miehen


Summary: Suomesta Viroon muuttaa nyt enemmän ihmisiä kuin Virosta Suomeen. Tällaista ei ole tapahtunut ainakaan viiteentoista vuoteen.

Virolaisten maahanmuutto on helpottanut varsinkin pääkaupunkiseudun työvoiman tarvetta lähes koko tämän vuosituhannen ajan. Suomi ei kuitenkaan enää houkuttele virolaisia entiseen tapaan, ja samalla yhä useampi heistä on päättänyt lähteä takaisin synnyinseudulleen.
 – Viron talous kasvaa nopeammin kuin EU:ssa keskimäärin ja nopeammin kuin Suomessa. Palkat ovat nousseet, koska kilpailu työntekijöistä on kova, Viron Suomen-suurlähettiläs  Harri Tiido  selittää.
 – Kun ero Suomessa ja Virossa maksettavan palkan välillä alkaa joillakin aloilla olla muutamia satoja euroja, alkavat suomalaiset asumiskustannukset ja jatkuvan reissaamisen aiheuttamat perhe- ja alkoholiongelmat pohdituttaa monia.
 Viron suurlähettiläs Harri Tiido. Petteri Juuti / Yle
 Helsingin kaupungilla väestötrendejä tutkiva  Pekka Vuori  näkee yhtenä muuttovirran kääntymisen syynä myös Viron väestörakenteen.
 – Virossa talous ja työmarkkinat ovat kehittyneet aika hyvin. Työllisyysaste on Suomea korkeammalla. Toinen puoli on työmarkkinoille tulevien nuorten aikuisten määrän väheneminen. Se on pudonnut noin kolmanneksella vuosituhannen alusta.
 – Eli kun työmarkkinat vetävät eikä työikäisiä enää samalla tavalla ole, virolaisia palaa kotimaahan kaikkialta Euroopasta, Vuori kertoo.
 Historiallinen käänne kaksi vuotta sitten
 Petteri Juuti / Yle
 Virolaisten muutto Suomeen alkoi toden teolla tämän vuosituhannen alkuvuosina. Ensimmäinen muuttohuippu koettiin vuonna 2006, jolloin Virosta Suomeen asettui lähes 4500 ihmistä.
 Sen jälkeen Viron oma voimakas talouskasvu ja palkkojen nousu alkoivat tosin vähentää muuttoliikettä ja lisäsivät hetkeksi paluumuuttoa.
 Vuosien 2007-2009 kansainvälistä finanssikriisiä seurannut lama kuitenkin täytti Tallinnasta Helsinkiin lähtevät laivat taas muuttokuormilla. Vuosina 2012-2013 koettiin kaikkien aikojen ennätys sekä muuttosaldossa (eli Virosta Suomeen muuttaneiden ja Suomesta Viroon muuttaneiden määrän erotuksessa) että muuttajien kokonaismäärässä.
 Trendi kuitenkin muuttui ratkaisevasti vuonna 2014. Siitä lähtien Virosta Suomeen muuttaneiden määrä on laskenut lähes parinkymmenen prosentin vuositahtia. Paluumuuttajien määrä on samalla kasvanut.
 Historiallinen käänne tapahtui vuonna 2017, jolloin muuttosaldo kääntyi ensimmäisen kerran päinvastaiseksi.
 Enemmän kotouttamista ja koulutusta
 Viron Suomen-suurlähettilään Harri Tiidon arvion mukaan virolaisten määrän vähenemisen veturi on ennen kaikkea rakennusala. Hän kertoo nähneensä tilastoja, joiden mukaan Suomessa töissä olevien virolaisten rakennusmiesten määrä on vähentynyt huippuvuosista kolmanneksella.
 Tallink-varustamo on puolestaan arvioinut lahden yli sukkuloivien virolaisten määrän vähentyneen ainoastaan tämän vuoden tammikuussa noin tuhannella.
 Keskiansiot Virossa Vuonna 2018: 1310 euroa Vuonna 2008: 825 euroa Nousu 10 vuodessa: 60 prosenttia Eri alojen erot kuitenkin suuria
 Pekka Vuori sanoo pääkaupunkiseudun, jonne suurin osa virolaisten muuttoliikkeestä on suuntautunut, olevankin nyt tyystin uudenlaisessa tilanteessa.
 – Täällähän on tietyillä aloilla työvoimapulaa, jota on pakko paikata ulkomaisella työvoimalla. Tähän asti ollaan päästy aika helpolla, kun huomattava osa siitä työvoimasta on ollut virolaisia. He ovat sopeutuneet työmarkkinoille aika hyvin sekä äidinkielensä ansiosta että muutenkin. Tästedes joudumme panostamaan kotouttamiseen ja koulutukseen vastaavasti enemmän, Vuori toteaa.
 Hän ei usko, että pääkaupunkiseutu pystyisi houkuttelemaan virolaista työvoimaa enää huippuvuosien tahtiin.
 – Virossa maaseutu ja pienemmät kaupungitkin ovat aika lailla tyhjentyneet työikäisestä väestöstä. Palkkatasokin nousee Virossa suhteellisesti nopeammin kuin Suomessa. Aika vähän on tehtävissä.
 Helsingin kaupungin tilasto- ja tietokeskuksen järjestelmäpäällikkö Pekka Vuori. Petteri Juuti / Yle
 Voit keskustella aiheesta tämän jutun alla asiallisesti maanantaina kello 22 saakka.

Historiallinen käänne: virolainen työvoima on alkanut valua pois Suomesta – "Moni on ryhtynyt ajattelemaan jatkuvan reissaamisen aiheuttamia ongelmia"


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Hallitukseton eduskunta aloittaa loppurutistuksensa
 Eduskunta  aloittaa viimeisen istuntoviikkonsa , ilman hallitusta. Tiistaina puolueet kokoontuvat miettimään, mitkä asiat olisi syytä saada hoidettua ennen vaaleja. Sote-uudistuksen kaaduttua eduskunnassa keskitytään muihin lakeihin: käsittelyssä ovat mm. tiedustelulait, vammaispalvelulaki ja kansanedustajien sopeutumiseläkkeitä säätelevä laki.
 Tänään alkaa brexitin kohtalonviikko – 5 vastausta polttavimpiin kysymyksiin brittiparlamentin äänestysten sarjasta
 Uutta kansanääestystä kannattavan kampanjan teippauksin varustetu pakettiauto parlamenttitalon edustalla Lontooossa. Tolga Akmen / AFP
 Britannian parlamentin alahuone eli kansanedustajat  urakoivat tällä viikolla  äänestyspöntöillä. Näyttää siltä, että pääministeri  Theresa May  sopimuksineen saa jälleen parlamentissa takkiinsa.
 Suomessakin pitää säätää monta brexit-yksityiskohtaa
 Jyrki Lyytikkä / Yle
 Suomalaisviranomaisten  brexit-tehtävälista on pitkä . Oleskeluoikeudet, brittieläkeläisten ja -työttömien sosiaaliturva, tulliselvitykset, lento- ja tieliikenne, lääkehuolto, yritysten arvonlisäveron maksaminen... Kaikki nämä pitää linjata uusiksi Britannian sopimuksettoman EU-eron varalta.
 Etiopian lentoturman konemallit määrättiin lentokieltoon Kiinassa – Norwegian: Kaikki Boeing 737 MAX -koneemme operoivat normaalisti
 AOP
 Maailmalla pohditaan nyt Boeing 737 MAX -lentokoneen käytön jatkamista.  Kyseisen konetyypin  onnettomuudessa Etiopissa kuoli sunnuntaina 157 ihmistä. Kiinassa viranomaiset määräsivät konetyypin lentokieltoon. Yhdysvalloissa viranomaiset puolestaan sallivat koneiden lennon jatkossakin. Myös norjalainen lentoyhtiö Norwegian on ilmoittanut lentävänsä kaikilla 15 Boeing M737 MAX -koneellaan normaalisti.
 Pakkanen heikkenee päivän aikana
 Hajanaisia lumisateita tulee tänään maan länsiosasta Pohjois-Pohjanmaalle ulottuvalla alueella. Myös etelässä voi tulla sateita. Aamun pakkaslukemat heikkenevät päivän aikana. Lue lisää  säästä täältä .
 Yle

Herätys: Eduskunta urakoi ilman hallitusta, viranomaisilla riittää brexit-töitä, Etiopian turmakone lentokieltoon Kiinassa


Summary: Muille maille koituu Britannian sopimuksettomasta EU-erosta satojen miljoonien, jollei miljardien eurojen hallintokulut.

Kansainväliset organisaatiot ja sopimukset

Lääkealan turvallisuus- ja kehittämiskeskus

Hyviä uutisia Suomessa opiskeleville noin sadalle brittiläiselle Erasmus-opiskelijalle: He saavat jäädä maahan kevätlukukauden loppuun!
 Erasmus-brittien kohtalo on vain yksi kohta pitkällä suomalaisvirkamiesten "to do" -listalla brexitiin liittyen.
 Vielä pienempää joukkoa koskee esimerkiksi opetus- ja kulttuuriministeriön tuore linjaus, jonka mukaan kolme opintotukea Suomessa nostavaa brittiä saa pitää tukensa.
 – Olisi kohtuutonta, että he putoaisivat tyhjän päälle, jos heidän oikeutensa vedettäisiin kesken kauden pois heistä itsestään riippumattomista syistä, EU-koordinaattori  Henrik Ruso  sanoo.
 Viestintä ja varautuminen vievät aikaa
 Suomalaisviranomaisten brexit-tehtävälista on pitkä. Oleskeluoikeudet, brittieläkeläisten ja -työttömien sosiaaliturva, tulliselvitykset, lento- ja tieliikenne, lääkehuolto, yritysten arvonlisäveron maksaminen. Kaikki nämä pitää linjata uusiksi Britannian sopimuksettoman EU-eron varalta.
 EU-erityisasiantuntija  Silja Pasanen  on palkattu valtioneuvoston kansliaan brexit-vastuulliseksi virkamieheksi. Hänen lisäkseen ulkoministeriössä ja muualla valtionhallinnossa on brexitiä käsitteleviä yhteysvirkamiehiä.
 – Brexit-rekrytointeja on tehty Suomessa selvästi vähemmän kuin isommissa ja Britanniaa lähellä sijaitsevissa EU-maissa. Toki brexit työllistää monia ihmisiä omien töiden ohella ja vie aikaa muilta normaalityöhön kuuluvilta asioilta, Pasanen kertoo.
 Paitsi että pitää linjata ihmisten ja yritysten elämään vaikuttavia asioita EU-eron jälkeen, muutoksista pitää informoida yleisöä ja eri alojen sidosryhmiä. Aikaa kuluu myös yhteydenpitoon muiden maiden ja EU:n kanssa.
 Sopimuksettomassa brexitissä Finnair saisi jatkaa lentojaan Lontooseen. Sen sijaan jatkolennot Lontoosta maailmalle eivät ole mahdollisia, ennen kuin britit sopivat uusista lentoliikennesopimuksista.  AOP
 Yhteensä useita virkamiestyövuosia
 Sisäministeriö pohtii oleskeluoikeuksia sopimuksettomassa brexitissä, työ- ja elinkeinoministeriö työhön liittyviä oikeuksia, tulli ennakoi tarvittavia uusia tullimuodollisuuksia, lääkealan turvallisuus- ja kehittämiskeskus Fimea selvittää brexitin tuomia lisävelvoitteita lääkeyrityksille ja lääkkeiden myyntiluville.
 Selvästi yli yhden ihmisen vuosityön verran käytetään brexit-tunteja myös verohallinnossa. Tietojärjestelmiä pitää muuttaa, verotuksen asiointipalveluja lisätä, jakaa ohjeita, välittää viestejä EU-komissioon.
 – Jos aikataulu muuttuu ja brexit venyy, kokonaiskustannukset kasvanevat, projektipäällikkö  Kari Saarikoski  verohallinnosta arvioi.
 Verrattuna moneen Keski-Euroopan maahan ja esimerkiksi Irlantiin suomalaiset pääsevät kuitenkin vähällä. Niissä yhdessä ministeriössä saattaa olla kymmeniä brexitin vaikutuksiin keskittyviä virkamiehiä.
 – Suhteessa moneen muuhun maahan brexitin vaikutukset Suomelle eivät ole radikaaleja, Silja Pasanen selittää.
 Juttu jatkuu videon jälkeen.

 Kova kysyntä tullivirkailijoista
 Esimerkiksi Hollannissa lasketaan, että brexitistä johtuviin tulleihin, tarkastuksiin ja elintarvikevalvontaan kuluu maan veronmaksajien rahaa  noin 700 miljoonaa euroa  neljän vuoden aikana. Maassa tarvitaan esimerkiksi 750 uutta täyspäiväistä tullivirkailijaa ja 150 eläinlääkäriä satamiin ja lentokentälle.
 Irlanti  on perustanut  brexitiä varten 1,5 miljardin euron erikoisrahaston, jota kasvatetaan vuosittain 500 miljoonalla eurolla. Lisäksi se laittaa satoja miljoonia euroja tullijärjestelmien lisäksi muun muassa maaseudun tukemiseen ja koulutukseen alueilla, joihin brexit vaikuttaa rankimmin.
 Ranskassa  tulli  laskee tarvitsevansa 700 uutta tulliviranomaista,  Saksassa  900,  Irlannissa  700. Suomen tulli etsii jostain  40–60 uutta työntekijää  sopimuksettomassa brexitissä.
 Saksan viranomaiset ovat epäilleet, että suunnitellut määrät eivät edes riitä. Ongelma on, että tullivirkailijoista on  jo nyt pulaa  niin Saksassa kuin muuallakin Keski-Euroopassa.
 Rajoille tarvitaan lisää tilaa
 Ranska aikoo investoida brexitin vuoksi  50 miljoonaa euroa  satamiin ja lentokenttiin. Niihin tulee esimerkiksi uusia parkkitiloja, varastoja ja kontrollipisteitä. Lisää tiloja rajanylityspaikoille tarvitaan myös Irlannissa, Hollannissa, Belgiassa ja Saksassa.
 Saksassa tarvitaan  uutta viestintäväkeä rahoitusalaa varten . Hampurissa vienti- ja tuontiyritykset ovat joutuneet perustamaan erillisiä työryhmiä pohtimaan brexitin vaikutuksia. Ranskassa on säädetty laki 1 700:n maassa olevan brittiläisen virkamiehen – opettajan, sairaanhoitajan – luvasta jäädä maahan sopimuksettoman brexitin jälkeenkin.
 Saksalaisyritysten pitäisi sopimuksettoman brexitin jälkeen muun muassa täyttää  miljoonia uusia tullausilmoituksia vuodessa . Esimerkiksi Pakettiyhtiö DHL on kertonut palkkavansa yli sata uutta työntekijää hoitamaan tulli-ilmoituksia.
 Belgian ja Hollannin rannikoista tulee EU:n ulkoraja brexitin jälkeen. Kuva Oostenden satamasta. Kurt Desplenter / EPA
 Maanviljelijöille korvauksia, jos varastot täyttyvät?
 Brexitistä voi koitua kuluja veronmaksajille paitsi hallinnon kulujen, yleisen taloustilanteen ja  työpaikkojen  häviämisen kautta myös EU-rahoituksen kautta.
 Kun Britannia eroaa EU:sta,  yksi suuri jäsenmaksujen maksaja  häviää.
 EU-komissio on lisäksi luvannut  korvata maanviljelijöille  elintarvikeviennin mahdollisesta seisahtumisesta aiheutuvia vahinkoja sopimuksettomassa brexitissä.
 Suurin kärsijä olisi Irlanti, mutta myös esimerkiksi Belgia tuottaa saarivaltioon paljon pakastevihanneksia ja Tanska pekonia ja kananmunia.
 EU-maat vievät Britanniaan vuosittain noin 40 miljardilla eurolla ruokaa, ja sieltä tulee EU:hun elintarvikkeita vajaalla 20 miljardilla eurolla.

Brexit käy kalliiksi muiden EU-maiden veronmaksajille, Suomessakin pitää säätää monta yksityiskohtaa


Summary: Salamurhasta syytetyt naiset ovat sanoneet tulleensa huijatuksi.

Malesialaistuomioistuin on vapauttanut indonesialaisen naisen, jota on syytetty Pohjois-Korean johtajan  Kim Jong-unin  velipuolen salamurhasta.
 Syyttäjät vetivät naisen murhasyytteet pois. Indonesialaista  Siti Aisyahia  on syytetty vietnamilaisen  Doan Thi Huongin  rinnalla siitä, että olisivat murhanneet  Kim Jong-namin  VX-hermokaasulla Kuala Lumpurin lentoasemalla vuoden 2017 helmikuussa.
 Noin 20-vuotiaat naiset ovat vakuuttaneet tulleensa huijatuiksi salamurhan toteuttamiseen. Syytetyt levittivät Kim Jong-Namin kasvoille kuolettavaa hermomyrkkyä.
 Naiset sanoivat pidätyksensä jälkeen, että myrkyn heille antaneet ihmiset uskottelivat kyseessä olevan tv-ohjelman pila. Naisten asianajajien mukaan naiset ovat joutuneet sijaiskärsijöiksi, sillä viranomaiset eivät ole saaneet kiinni oikeita tappajia.
 Murhasta on syytetty myös neljää pohjoiskorealaista, jotka pakenivat Malesiasta pian murhan jälkeen. Syyttäjä  Muhammad Iskandar Ahmad  ei kertonut syytä, miksi indonesialaisen naisen syytteistä luovuttiin.
 Syyttäjän mukaan nainen on vapaa lähtemään maasta.Indonesian Malesian-suurlähettilään  Rusdi Kiranan  mukaan Siti Aisyah pyritään lennättämään Indonesiaan jo tänään tai mahdollisimman pian.
 Aisyahin vapauttaminen oli yllätys, sillä vuoden 2017 lokakuussa alkaneen oikeudenkäynnin oli tarkoitus jatkua maanantaina.
 – Olen onnellinen. En tiennyt, että tämä tapahtuu. En odottanut tätä, Aisyah sanoi.
 Oikeudessa on ollut tarkoitus kuulla maanantaina Huongia.

Oikeus vapautti Kim Jong-unin velipuolen salamurhasta syytetyn naisen


Summary: Soten kaatumisen jälkeen eduskunnan hoidettavana on vielä toinen eronneen hallituksen jättihanke, tiedustelulait.

Eduskunta aloittaa tänään viimeisen istuntoviikkonsa, ilman hallitusta.
 Sipilän hallituksen  perjantainen ero  muutti eduskunnan viimeisen viikon työsuunnitelmaa. Uusia poliittisia aloitteita ei enää tehdä, sillä toimitusministeristö hoitaa vain juoksevia asioita eikä toteuta hallitusohjelmaa.
 Tiistaina puolueet kokoontuvat keskustan eduskuntaryhmän puheenjohtajan  Antti Kaikkosen  kutsusta miettimään, mitkä asiat olisi syytä saada hoidettua ennen vaaleja.
 Sote-uudistuksen kaaduttua eduskunnassa keskitytään muihin lakeihin. Eronneen hallituksen toinen jättihanke, tiedustelulait, hyväksyttäneen eduskunnassa tällä viikolla.
 Muitakin lakeja ehditään vielä vahvistaa ennen kuin eduskunta jää vaalitauolle. Kesken ovat vielä esimerkiksi vammaispalvelulaki, hallintarekisteri ja kansanedustajien sopeutumiseläkkeitä säätelevä laki.
 Oikeuskanslerin odotetaan ratkaisevan, mitä nimityksiä toimitusministeristö voi tehdä. Se ei voi hoitaa ylimpiä poliittisia virkanimityksiä, jotka kuuluvat valtioneuvostolle.
 Valiokunnat saattavat vielä palata kaatuneen sote-uudistuksen raunioille.  Sosiaali- ja terveysvaliokunta julkistanee asiantuntijalausunnot , jotka paljastavat esityksen olleen perustuslain vastainen. Myös perustuslakivaliokunnassa on haluja tehdä yhteenvetoa maakuntien tehtäviä säätelevien lakiesitysten ongelmista.
 Lue lisää:
 Kaatuiko sote aikapulaan vai perustuslakiongelmiin? Kiuru: Sotevaliokunta julkistaa torstain asiantuntijalausunnot
 Sote-uudistuksen pitkä kuolinkamppailu – näin viimeiset päivät etenivät

Eduskunta aloittaa loppurutistuksensa ennen vaalitaukoa – valiokunnat penkovat vielä soten raunioita


Summary: Brittiparlamentti äänestää EU-erosopimuksesta uudelleen tiistaina.

1. Mistä Britanniassa äänestetään?
 Britannian parlamentin alahuone eli kansanedustajat urakoivat tällä viikolla äänestyspöntöillä.
 Tiistaina äänestetään siitä, hyväksytäänkö pääministeri  Theresa Mayn  EU-erosopimus.
 Jos se jälleen hylätään, kysytään kansanedustajilta keskiviikkona haluavatko he erota EU:sta ilman sopimusta. Jos vastaus on ei, kysytään torstaina vielä sitä haetaanko brexitille jatkoaikaa ja jos, minkä verran.
 2. Kuinka äänestyksissä käy?
 Näyttää pahasti siltä, että pääministeri May sopimuksineen saa jälleen parlamentissa takkiinsa. Britannian EU-neuvotteluissa ei ole saatu uusia selkeitä avauksia tai myönnytyksiä.
 Varmaa sopimuksen tyrmääminen ei ole. Osa kovan linjan EU-eromielisistä voi jo pelätä Britannian EU-eron peruuntuvan kokonaan, jos he eivät nyt asetu pääministerin taakse.
 Arvostettu CER-tutkimuskeskuksen johtaja  Charles Grant  antoi lauantaina Theresa Mayn sopimuksen läpimenolle 20 prosentin mahdollisuuden.
 Lue, miten brittiparlamentissa äänestetään:   Suomalaisin silmin brittiparlamentti on täynnä teatteria – Lue kummien käytäntöjen taustat
 3. Mikä Mayn sopimuksessa kiikastaa?
 Kovan linjan brexitöörit katsovat, että Britannia voi jämähtää sopimuksen vuoksi pysyvästi osaksi EU:n tulliliittoa. Sopimuksen mukaan näin käy jos Britannia ja unioni eivät saa vapaakauppasopimusta aikaiseksi.
 Tämän niin kutsutun vakuusjärjestelyn avulla halutaan estää rajavalvonta Britanniaan kuuluvan Pohjois-Irlannin ja Irlannin tasavallan rajalla.
 Vakuusjärjestely ei ole ainoa kivi kengässä. Toisaalta on kyse myös siitä, ettei mikään toteuttavissa oleva EU-eron tapa vastaa niitä pilvilinnoja, joita EU-erokampanja brexitistä loi.

 4. Kuinka todennäköistä on sopimukseton ero?
 Jos parlamentti hylkää Theresa Mayn sopimuksen tiistaina näyttää todennäköiseltä, että se estää sopimuksettoman eron keskiviikkona. Parlamentti näyttäisi jo aiempien äänestysten perusteella tukevan sopimuksettoman eron torppaamista.
 Sopimuksetonta eroa maaliskuun 29. päivänä ei kuitenkaan voi lukea pois laskuista. Esimerkiksi ITV-televisiokanavan poliittinen päätöimittaja  Robert Peston  piti hiljattain sopimuksetonta eroa kaikkein todennäköisimpänä vaihtoehtona.
 Jos Theresa Mayn sopimus hyväksytään alkaa 29. päivän jälkeen kahden vuoden siirtymäaika, jonka kuluessa järjestelyt EU:n kanssa eivät muutu oleellisesti.
 5. Onko brexitin peruuntuminen mahdollista?
 Uusi kansanäänestys näyttää nyt poliittisesti mahdolliselta vaihtoehdolta toisin kuin muutama kuukausi sitten. Hienoinen enemmistö briteistä on tätä nykyä EU-jäsenyyden kannalla mielipidemittausten keskiarvon perusteella.
 Se löytyisikö uudelle äänestykselle parlamentin enemmistön tuki on kuitenkin kokonaan toinen kysymys.
 CER-tutkimuslaitoksen Charles Grant antaa uudelle kansanäänestykselle 20 prosentin mahdollisuuden. Hän ei uskalla antaa millekään vaihtoehdolle yli 50 prosentin mahdollisuutta. “Käytännössä emme siis tiedä mitä seuraavaksi tapahtuu”, totesi Grant twitterissä
 Todennäköisimpänä Grant pitää sitä, että Britannia eroaa, mutta päätyy lopulta läheisimpiin suhteisiin EU:n kanssa kuin mitä Theresa May ajaa.
 Lue myös:
 Keltaliivit, brexit ja Trump ovat vasta alkua, väittävät huippututkijat – "Nykypoliitikot eivät saa meitä ulos umpikujasta"
 Uusi kansanäänestys Britannian EU-erosta? Näin britit voisivat päätyä äänestämään uudelleen
 Hullunkurinen perhe brexit-pelin äärellä: Nämä toraisat poliitikot puuhailevat Britannian EU-eroa
 Miksei brexitiä voida perua? Miten se vaikuttaa Britanniaan lähteviin opiskelijoihin? Ylen EU-kirjeenvaihtaja vastasi 25 lukijakysymykseen brexitistä

Tänään alkaa brexitin kohtalonviikko – 5 vastausta polttavimpiin kysymyksiin brittiparlamentin äänestysten sarjasta


Sovittelija  Jukka Ahtela  on antanut sovintoehdotuksen Suomen Laivanpäällystöliiton ja Suomen Varustamoiden välisen työriidan ratkaisemiseksi, kerrotaan Valtakunnansovittelijan toimiston verkkosivuilla. Vastaukset annetaan tänään kello kahdelta iltapäivällä.
 Ahtela antoi sovintoehdotuksensa yöllä hieman kello kolmen jälkeen.
 Osapuolet ovat neuvotelleet ulkomaanliikenteen aluksissa työskentelevän kansipäällystön työehtosopimuksista.
 Suomen Laivanpäällystöliitto on ilmoittanut alusten kansipäällystön työnseisauksesta, joka alkaa 16. maaliskuuta kuudelta aamulla, ellei ratkaisua ennen sitä löydy.

Sovittelijalta sovintoehdotus ulkomaan laivaliikenteen työriitaan


Kiinan ilmailuviranomaiset ovat määränneet maan lentoyhtiöitä perumaan kaikki lennot, joita oli tarkoitus lentää Etiopian lentoturmassa käytössä olleella Boeing 737 Max -konetyypillä, kertoo uutistoimisto Reuters.
 Kiinalaista Caijing-lehteä siteeraava Reuters kertoo, että Kiinassa operoi yhteensä noin 60 kyseisen tyypin konetta. Monet lennoista on tarkoitus korvata Boeing 737-800 -malleilla.
 Sunnuntaina aamupäivällä  Ethiopian Airlinesin matkustajakone syöksyi maahan  vain minuutteja nousun jälkeen vaatien kaikkien koneessa olleiden 157 ihmisen hengen.
 Kone oli matkalla Etiopian pääkaupungista Addis Abebasta Kenian pääkaupunkiin Nairobiin, jossa oli alkamassa YK:n ympäristöohjelman kokous. Lentoturmassa kuolleista ainakin 19:llä oli yhteyksiä YK:hon, kertoo YK:n siirtolaisjärjestön IOM:n johtaja.
 Siirtolaisjärjestön johtajan  Antonio Vitorinon  mukaan turman jäljiltä on kadoksissa myös lukuisia työntekijöitä maailman ruokaohjelmasta, YK:n pakolaisjärjestöstä, Maailmanpankista ja YK:n ympäristöohjelmasta.
 Boeing ilmoitti varhain maanantaiaamuna Suomen aikaa, että se peruuttaa uuden 777X-mallinsa ensiesittelytilaisuuden, joka oli suunniteltu keskiviikolle. Yhtiö ilmoitti lähettävänsä teknisen tutkimusryhmän Etiopiaan.
 Uhrien joukossa ruotsalaisia ja norjalainen
 Uutiskanava  CNN :n mukaan Ethiopian Airlinesin onnettomuuden 157 uhria ovat yhteensä 35 eri maasta. Uhrien joukossa oli muun muassa kaksi ruotsalaista ja yksi norjalainen. Suomen ulkoministeriön tietojen mukaan koneessa ei ollut suomalaisia.
 Ethiopian Airlinesin toimitusjohtaja  Tewolde Gebremariam  kertoi koneen kapteenin raportoituneen ongelmista pian nousun jälkeen ja pyytäneen lupaa kääntyä takaisin Bolen lentokenttää kohti. Lennonjohto ehti antaa kapteenille paluuluvan ennen yhteyden katkeamista.
 Ethiopian Airlinesin mukaan koneen kapteeni oli kokenut lentäjä, jolla oli yli 8 000 lentotunnin kokemus.
 Konemallin turvallisuus arveluttaa
 Asiantuntijat ovat mietteliäitä 737-MAX-tyypin koneiden turvallisuudesta. Samaa mallia ollut kone putosi lokakuussa Indonesiassa. Lion Airin lento 610 syöksyi maahan 13 minuuttia Jakartan lentokentältä nousun jälkeen. Onnettomuudessa kuoli 189 ihmistä. Lion Airin kone oli alle kolme kuukautta vanha. Indonesian turman syystä  ei ole vielä varmaa tietoa .
 – Näiden yhteensattumien valossa se pistää miettimään. Kyse ei niinkään ole syvällisestä teknisestä ymmärtämisestä vaan ihmisen luonteesta, lennonohjaukseen erikoistunut Princetonin yliopiston professori  Robert Stengel  kommentoi  New York Timesille .
 Stengel kuitenkin huomautti, että vielä ei ollut tiedossa, johtuiko syöksy ohjauslaitteiston viasta vai lentäjien muista ongelmista.
 Mikäli yhteinen tekijä näille 737-MAX-tyypin koneille löytyy, pitää asialle tehdä pikaisesti jotain, sanoo Yhdysvaltain entinen kansallisen liikenneturvallisuusviraston johtaja  Jim Hall  New York Timesille.
 – Konemallin lentokielto on varmasti yksi vaihtoehto, jota tällä hetkellä tutkitaan, Hall sanoi.
 Reutersin haastattelema – myös entinen Yhdysvaltain kansallisen liikenneturvallisuusviraston johtaja –  Mark Rosenker  sanoo, että kahden uuden koneen samankaltaiset onnettomuudet ovat hyvin epätavallisia.
 Boeingin MAX-koneita on toimitettu eri lentoyhtiöille 350 kappaletta ja tilauksia on tehty yli 5000.
 Lue myös:
 Etiopian lentoturmassa kuoli 157 ihmistä – Turmakoneen kapteeni oli kokenut lentäjä, pyysi lupaa kääntyä takaisin
 Hurjasti kasvanut Ethiopian Airlines on ollut maan kansallinen ylpeys – turma uhkaa sen mainetta

Etiopian lentoturman konemallit määrättiin lentokieltoon Kiinassa – Boeing perui uuden mallinsa esittelytilaisuuden


Summary: Valvonnassa kiinnitetään erityistä huomiota kuljettajien toimintaan näiden lähestyessä suojateitä, joille on pyrkimässä lapsia tai vanhuksia.

Poliisi valvoo tehostetusti liikennettä tällä viikolla. Valvonnassa saavat erityistä huomiota kännykän ja turvavöiden käyttö sekä suojatiesääntöjen noudattaminen. Liikenteen valvontaviikon aikana poliisi tarkistaa myös ulkomaalaisten maassa oleskelun edellytyksiä.
 Puhelimen käyttö ajon aikana voi lisätä onnettomuuden riskiä. Tarkkaavaisuuden herpaantuminen liikenteessä johtuu yleensä puhelimen käytöstä, muistuttaa Poliisihallituksen poliisitarkastaja  Heikki Kallio .
 Turvavyö jää poliisin mukaan liian usein kiinnittämättä varsinkin taajamissa, pakettiautoissa ja auton takapenkeillä.
 Suojatietä lähestyvien kuljettajien käyttäytymistä poliisi seuraa erityisesti tilanteissa, joissa suojatielle pyrkii vanhuksia tai lapsia.
 Lain mukaan ajoneuvon kuljettajan pitää lähestyä suojatietä niin, että tarvittaessa ehtii pysähtyä ennen sitä.

Poliisilla tehovalvontaviikolla erityistarkkailussa suojatiesääntöjen noudattaminen – ulkomaalaisten oleskeluluvat syyniin


Summary: Onnettomuus oli samalla perhetragedia. Toisen uhrin äitikin oli kuollut kiipeilyturmassa.

Kaksi vuorikiipeilijää on löydetty kuolleena Himalajan vuorijonoon kuuluvalta Nanga Parbat -vuorelta Pakistanista. Asiasta uutisoi Guardian.
 Kokeneet kiipeilijät olivat kadonneet kaksi viikkoa sitten. Toinen miehistä oli kotoisin Britanniasta, toinen Italiasta.
 Miesten oli tarkoitus kiivetä 8 126 metriä korkealle vuorelle, joka tunnetaan myös nimellä tappajavuori. Yhteys kiipeilijöihin katosi 24. helmikuuta.
 Toinen kuolleista oli 30-vuotias britti  Tom Ballard . Hänen äitinsä  Alison Hargreaves  kuoli kiipeillessään K2-vuorella Pakistanissa 24 vuotta sitten.

"Tappajavuori" vaati taas kaksi uhria Pakistanissa


Summary: Lapsi oli osunut auton lokasuojaan ja kaatunut tielle. Hän oli noussut omille jaloilleen törmäyksen jälkeen.

Oulun Haukiputaalla 4-vuotias poika loukkaantui lauantaina iltapäivällä jouduttuaan auton töytäisemäksi, kertoo poliisi.
 Tilanne sai alkunsa, kun joukko lapsia oli kävelemässä tien reunassa. Auton tullessa kohdalle 4-vuotias poika juoksi tielle.
 Poliisin mukaan autoilija oli yrittänyt väistää lasta, mutta ei enää ehtinyt välttämään törmäystä. Lapsi oli osunut auton lokasuojaan ja kaatunut tielle.
 Lapsi vietiin Oulun yliopistolliseen sairaalaan. Hänen vammoistaan ei ilmoitushetkellä ollut tietoa. Hän oli kuitenkin noussut omille jaloilleen törmäyksen jälkeen, poliisi kertoo.
 Autoa kuljettanut mies puhalsi alkometriin nollatuloksen. Poliisi kirjasi rikosilmoituksen liikenneturvallisuuden vaarantamisesta. Onnettomuus tapahtui noin kello 15 aikaan Putaankyläntien ja Mietunperäntien risteyksessä.

Oulussa 4-vuotias poika loukkaantui jouduttuaan auton töytäisemäksi


Lars von Trier puhuu peloistaan ja alkoholismistaan
 Kohuttu tanskalaisohjaaja  Lars von Trier  on tehnyt paluun parrasvaloihin seitsemän vuoden mediapimennon jälkeen. Tanskalaisprovokaattori puhuu  Yle Uutisten haastattelussa  peloistaan, häneen kohdistuneista syytöksistä ja alkoholismistaan.
 Teff-satoa korjataan Etiopiassa. AOP
 Tuleeko uusin superruoka Afrikasta?
 Ravinteikas teff oli pitkään Etiopian salaisuus. Nyt sitä myydään urheilijoille, ja siitä kiistellään Hollannissa asti. Etiopialainen perinnevilja on  vehnää välttävän unelma .
 Jaana Polamo / Yle
 Tuhannet lajit hakevat lahopuuta talousmetsistä, turhaan – Huippuekologi: Hiljainen tappaja lähempänä
 Tuhansille lajeille elintärkeän lahopuun määrä on pysynyt metsissä  ennallaan lähes kaksikymmentä vuotta . Lahopuuta on syntynyt metsien inventointitietojen mukaan lisää lähinnä suojelualueille. Sen sijaan talouskäytössä oleviin metsiin tarvittaisiin kymmenkertainen määrä lahopuuta, jotta lajien säilyminen olisi turvatumpi. Lahopuusta reilusti yli puolet on valtion mailla.
 Yle
 Suuressa osassa maata sataa lunta
 Ajokeli on sunnuntaina huono maan etelä- ja itäosassa sekä Pirkanmaan, Keski-Suomen ja Lapin maakunnissa lumisateen ja lumisten teiden vuoksi. Päivällä idässä sataa lunta. Myös Etelä- ja Itä-Lapissa sataa vielä lunta, mutta Lapin sadealue on jo selvästi viime päiviä kapeampi. Pohjoisesta virtaa Suomeen jo kylmempää ilmaa. Lue lisää  säästä täältä .

Herätys: Kohuohjaaja von Trier palasi parrasvaloihin, etiopialaista perinneviljaa myydään superruokana, suuressa osassa maata huono ajokeli


Summary: Pahin uhkakuva Euroopalle olisi, että palaavat taistelijat tekisivät terrori-iskun kotimaassa.

TUKHOLMA/PARIISI/LONTOO  Taistelu äärijärjestö Isisin rippeiden nujertamiseksi Syyrian Baghuzissa on aiheuttanut Euroopalle uuden päänsäryn: mitä tehdä Isisin riveihin liittyneille eurooppalaislähtöisille vierastaistelijoille.
 Yhdysvaltain tukemat kurdijoukot ovat ottaneet kiinni taistelujen edetessä satoja Isis-taistelijoita ja heidän perheenjäseniään. Heitä pidetään leireillä Syyrian itäosassa. Keskiviikkona paljastui, että eräällä leirillä oli myös  Sannaksi esittäytynyt suomalaisnainen lapsineen.
 Eri puolilla Eurooppaa pohditaan nyt kuumeisesti, kuinka varautua mahdollisesti raskaisiin rikoksiin syyllistyneiden tai radikalisoituneiden henkilöiden paluuseen kotimaihinsa. Selvitimme esillä olleita ratkaisuja.
 Ruotsi: Kansainvälinen Isis-tuomioistuin perusteille
 Ruotsissa osa puolueista kuten Ruotsin kokoomus, liberaalit ja ruotsidemokraatit ovat halunneet selvittää, voiko taisteluista palaavilta viedä Ruotsin kansalaisuuden.
 Pääministeri  Stefan Löfven  on torjunut ajatuksen ja pitää kansalaisuuden riistämistä perustuslain vastaisena.
 Entä suomalaiset vierastaistelijat? Suomesta on lähtenyt Syyrian ja Irakin konfliktialueille Suojelupoliisin arvion mukaan yli 80 aikuista, jotka viranomaiset ovat tunnistaneet. Näistä noin 20 on palannut ja arviolta 20 kuollut. Alueella vielä olevat noin 40 henkilöä ovat taustaltaan kirjava porukka. Sisäministeriön mukaan alueelle matkustaneet edustavat 19 etnistä taustaa. Joukossa on kantasuomalaisia. Merkittävä osa matkustaneista on Suomen kansalaisia. Joukossa on sisäministeriön mukaan myös kaksoiskansalaisia, mutta heidän tarkkaa lukumääräänsä ei tiedetä. Suomen kansalaisten palaamista kotimaahan ei voi estää. Kaksoiskansalaisten tilanne voi lähitulevaisuudessa olla toinen. Hallitus on tehnyt esityksen kansalaisuuslain muuttamisesta. Esityksen mukaan kaikkein vakavimpiin terrorismirikoksiin syyllistynyt henkilö voi menettää Suomen kansalaisuuden, jos hänellä on myös toisen valtion kansalaisuus.
 Rikoksiin syyllistyneet pyritään saamaan oikeuteen teoistaan. Ketään palaajista ei toistaiseksi ole tuomittu. Ruotsin suojelupoliisin mukaan Syyrian ja Irakin sotiin lähteneistä ruotsalaisista 150 on palannut ja 50 on saanut surmansa taisteluissa.
 Torstaina Ruotsi ehdotti muille EU-maille  kansainvälisen tuomioistuimen perustamista Isis-taistelijoiden sotarikosten selvittämiseksi. Tuomioistuimen perustamista kannattavat kaikki Pohjoismaat, myös Suomi.
 Ruotsissa vuonna 2016 hyväksytty laki teki rangaistavaksi matkat, joiden tarkoituksena on valmistella tai tehdä terroririkoksia. Terrorijärjestön jäsenyyden tai yhteistyön sen kanssa kieltävä laki tulee voimaan vasta viiden kuukauden kuluttua, elokuun alusta.
 On epävarmaa, voidaanko lakeja soveltaa takautuvasti. Matkat sota-alueelle on valtaosin tehty ennen lakien voimaantuloa.
 Monet Syyriassa vangittuina tai pakolaisleireillä olevat ruotsalaiset tai heidän sukulaisensa toivovat Ruotsin hallituksen avustavan kotiinpaluussa. Hallitus kieltäytyy siitä jyrkästi.
 Pääministeri Löfven on ilmoittanut, että terroristijärjestö Isisin toimintaan osallistuneet eivät saa taloudellista tukea tai konsuliapua kotiinpaluuseen.
 Löfven pitää lasten asemaa vaikeampana kysymyksenä. Konsuliavusta on vaikea kieltäytyä, jos lapset vanhempineen ilmestyvät Ruotsin lähetystöön.
 Isis-taistelijoiksi uskotut miehet ja heidän perheenjäsenensä poistuivat peltojen yli Baghuzista 13. helmikuuta. Fadel Senna / AFP
 Ruotsin suojelupoliisin Säpon mukaan noin 300 ruotsalaista lähti vuoden 2012 jälkeen liittyäkseen terrorijärjestö Isisin joukkoihin Syyriassa ja Irakissa.
 Eniten, kymmenittäin vierastaistelijoita matkusti sotaan suurten kaupunkien alueilta kuten Göteborgista, Tukholmasta ja Malmösta, mutta joukossa on Keski-Ruotsissa sijaitsevan Örebron tapaan myös pienempiä paikkakuntia. Valtaosa lähtijöistä oli kaksikymppisiä miehiä.
 Noin sadasta ruotsalaistaustaisesta taistelijasta osa on ilmeisesti edelleen Isiksen joukoissa ja osa vangittuna Yhdysvaltojen tukemien kurdijoukkojen hallitsemilla leireillä.
 Syyrian pakolaisleireillä arvioidaan olevan myös kymmeniä ruotsalaisnaisia ja -lapsia. Monet lapsista ovat syntyneet sodan aikana Syyriassa Isiksen hallitsemilla alueilla.
 Yksi tunnetuimmista Ruotsista lähteneistä on kurdijoukkojen maaliskuussa vangitsema  Michael Skråmo . Skråmolla oli kiinniotettaessa mukanaan hänen seitsemän lastaan ja Länsi-Ruotsista kotoisin oleva nainen.
 Skråmo on Norjan kansalainen, mutta hän on syntynyt ja kasvanut Göteborgissa.
 Skråmon verkkoon lataamat värväysvideot saattavat toimia näyttönä mahdollisissa tulevissa syytteissä. Useimpien palaavien kohdalla näytön kerääminen terroristisista teoista on vaikeaa.
 Isis-taistelijoita ja heidän perheenjäseniään kuljetettiin rekan kontissa pois Baghuzista 20. helmikuuta. Bulent Kilic / AFP
 Suojelupoliisi on yhteydessä kaikkiin palaajiin. Jos syntyy epäily rikoksista, poliisi aloittaa esitutkinnan.
 Myös ruotsalaiskunnissa on mietitty, miten sota-alueelta palaavat otetaan vastaan. Esimerkiksi Göteborg on tehnyt pitkään ääriajattelun vastaista työtä ja sen viranomaiset kuten sosiaalityöntekijät ja poliisi etsivät yhteistyössä taistelualueilta palaavat perheet käsiinsä.
 Ruotsin television Korrespondenterna-ohjelman toimittajat kävivät alkuvuodesta haastattelemassa Isis-taistelijoita ja heidän perheenjäseniään kurdien hallitsemissa vankiloissa ja leireillä Koillis-Syyriassa.
 Kaikki haastatellut kiistivät osallistuneensa taistelutoimiin tai uutisoituihin raakuuksiin. Erään Isis-taistelijan puoliso kertoi haluavansa tuoda lapsensa elämään kuten muut ruotsalaislapset.
 Kun naiselta kysyttiin, miksi Ruotsi ottaisi hänet takaisin, kun hän itse valitsi läntisen kulttuurin tuhoa halunneen terrorijärjestön, hän vastasi uskovansa ruotsalaisten oikeudenmukaisuuteen.
 – Tiedän että ruotsalaiset ovat ihmisiä, jotka antavat toisen mahdollisuuden, hän vastasi.
 Ranskalainen jihadisti Fabien Clain vanhassa valokuvassa. AOP
 Ranskan virallinen linja tiukka: vain lapsia otetaan maahan
 Isis-järjestön menettämillä alueilla on yhä myös useita satoja ranskalaisia jihadisteja ja heidän perheenjäseniään. Iso osa heistä on Yhdysvaltain johtaman liittouman rinnalla taistelleiden kurdijoukkojen vankina.
 Tähän asti Ranska on kieltäytynyt päästämästä terroristiepäiltyjä takaisin kotimaahan, mutta yhdysvaltalaisjoukkojen vetäytyminen Syyriasta on muuttanut arviota. Huolena on, että kurdijoukkojen aseman heikentymisen myötä heidän hallussaan olevat ranskalaisjihadistit voisivat päästä vapaaksi.
 Ranskan ulkoministeri  Jean-Yves Le Drian  totesi helmikuussa, että suurin riski olisi terroristiepäiltyjen hajaantuminen.
 – Pidätettyjen katoaminen olisi heidän palauttamistaan vaarallisempaa. Velvollisuutemme on valmistautua kaikkiin vaihtoehtoihin Koillis-Syyrian tilanteen suhteen, puolustusministeri sanoi.
 Pahin skenaario olisi, että vapaaksi päässeet taistelijat toteuttaisivat terrori-iskun kotimaataan vastaan.
 Useat ranskalaiset tiedotusvälineet uutisoivat helmikuussa, että Ranska valmistelisi 130 Syyriassa oleilevan kansalaisensa vastaanottamista ja siirtämistä ranskalaisiin vankiloihin.
 Mediatietojen mukaan joukossa on miehiä, naisia ja lapsia. Mukana kerrottiin olevan myös kaksi tunnettua terroristia: Isisin riveissä taistellut  Thomas Barnouin , 38, ja terroristijärjestön kuuluisa rekrytoija  Emilie König , 36, lapsineen. Ranskan viranomaiset eivät ole vahvistaneet tietoja.
 Jihadistien vastaanottaminen on useita tuhoisia terrori-iskuja kokeneessa Ranskassa poliittisesti erittäin hankala asia. Isis-taistelijoiden ja heidän perheenjäsentensä kotiuttamiseen on suhtauduttu karsaasti.
 Ongelmana on, että palaajien Syyriassa tai Irakissa tekemistä rikoksista on vaikea hankkia näyttöä. Pelkona on, että Isis-taistelijat saisivat näytön puutteen takia suhteettoman lieviä tuomioita.
 Presidentti  Emmanuel Macron  onkin jo toppuutellut puheita jihadistien vastaanottamisesta. Presidentti totesi viime viikolla, että palautuksista ei ole tehty mitään päätöksiä.
 Macronin mukaan Ranskan virallinen linja on ennallaan ja ainoastaan lapsia ollaan valmiita ottamaan takaisin kotimaahan.
 Lasten tapaus on tosin sekin monimutkainen. Moni heistä on syntynyt Syyriassa, ja monen vanhemmat ovat kuolleet. Joukossa on paljon pahasti traumatisoituneita alaikäisiä, joiden vastaanottaminen vaatii osaavia sijaisperheitä. Osa teini-ikäisistä on myös radikalisoitunut.
 Jihadistien sukulaiset ovat vaatineet Ranskan hallitusta toimimaan aktiivisemmin lasten kotiuttamiseksi. He muistuttavat, että lapset elävät pakolaisleirillä kylmissä ja epähygieenisissä oloissa.
 Joukko jihadistien perheitä edustavia asianajajia syyttää Ranskan valtiota lasten heitteille jättämisestä.
 Ranskan oikeusministerin  Nicola Belloubet’n  mukaan Syyriassa on tällä hetkellä noin 70 ranskalaista lasta, mutta tarkasta lukumäärästä ei ole varmuutta. Alle seitsemänvuotiaiden lasten osuus kaikista Syyrian pakolaisleireillä oleilevista Ranskan kansalaisista on joka tapauksessa merkittävä.
 Kaikkiaan arviolta 1 700 ranskalaista on lähtenyt Syyriaan vuoden 2014 jälkeen. Arviolta 300–500 ranskalaista on kuollut, heidän joukossaan useita pahamaineisia terroristeja.
 Ranskan viranomaiset vahvistivat tällä viikolla esimerkiksi Pariisin marraskuun 2015 terrori-iskuihin yhdistetyn  Fabien Clainin , 38, kuolleen Syyriassa.
 Tähän mennessä arviolta 300 ranskalaista on palannut Syyriasta ja Irakista takaisin Ranskaan.
 Shamima Begumin sisko Renu esittelee sisarensa kuvaa. Laura Lean / AFP
 Britanniassa "Isis-vaimon" lapsen kuolema herättää kysymyksiä kansalaisuuksien riistämisistä
 Britanniassa Isisin alueelle lähteneen nuoren lontoolaisnaisen  Shamima Begumin  tapaus on herättänyt laajaa huomiota viime viikkoina. Tapaus on nostanut pintaan jännitteitä, joita Isisin alueella toimineiden brittien paluuseen liittyy.
 19-vuotias Begum haluaisi palata Britanniaan, mutta sisäministeri  Sajid Savid  on ilmoittanut, että Begum menettää Britannian kansalaisuutensa. Lauantaina kerrottiin, että Begumin kolmeviikkoinen lapsi  on kuollut syyrialaisella pakolaisleirillä saamansa keuhkokuumeen seurauksena .
 Begumin vauvan kuolema  on herättänyt kritiikkiä sisäministeriä kohtaan . Britanniassa epäillään, oliko naisen kansalaisuuden riistäminen oikea päätös ja kysytään olisiko Britannia voinut tarjota apua edes hänen lapselleen.
 Brittiviranomaiset sanovat, ettei maalla ole alueella konsulaattia eikä apua pystytty tarjoamaan. Avustusjärjestöt ja toimittajat ovat kuitenkin pystyneet matkustamaan suhteellisen helposti alueelle, jolla Begumin pakolaisleiri sijaitsee.
 Begumin kansalaisuuden riistäminen on kiistanalaista muistakin syistä. Hänen vanhempansa syntyivät Bangladeshissä, mutta hänellä itsellään ei ole maan kansalaisuutta eikä hän ole siellä edes vieraillut.
 Sisäministerin päätös on herättänyt kiistaa, sillä se uhkaa tehdä Begumista kokonaan kansalaisuudettoman. Oikeus kansalaisuuteen kuuluu Britannian allekirjoittamiin ihmisoikeussopimuksiin
 Britannian sisäministeri luottaa ilmeisesti siihen, että Begum todetaan oikeudessa myös bangladeshilaiseksi hänen vanhempiensa synnyinmaan perusteella.
 Britanniassa kansalaisuuksien riistäminen on entistä yleisempää. Vuonna 2016 vain 14 ihmistä menetti kansalaisuuden, mutta vuonna 2017 lukema oli jo 104. Ihmisoikeusjärjestöt syyttävät käytäntöä syrjiväksi, sillä sitä voidaan soveltaa vain henkilöihin, joilla on vähintään kaksi kansalaisuutta.
 Britanniassa noin 900 ihmisen arvioidaan lähteneen maasta liittyäkseen Isis-järjestöön. Syyrian ja Irakin konfliktialueilta on palannut Britanniaan 400 ihmistä, joiden tekemisiä viranomaiset tutkivat. Vain 40 heistä on tuomittu terrorismilakien nojalla tai muiden todistettujen rikosten vuoksi.
 Britanniassa on lisäksi suunnitteilla uusi laki, jonka nojalla terrorismituomioon riittäisi oleskelu sisäministeriön määrittelemillä alueilla ilman hyväksyttävää syytä.
 Britannialaiset teinitytöt Kazida Sultana, 16, Amira Abase, 15, ja Shamima Begum, 15, Gatwickin lentokentän turvakameroiden kuvissa heidän matkatessaan Syyriaan helmikuussa 2015. AFP
 Shamima Begum karkasi Itä-Lontoon Bethnal Greenistä 15-vuotiaana Isisin riveihin kahden koulutoverinsa kanssa. Syynä lähtöön olivat Isisin propagandavideot, jotka lupasivat lähtijöiden saavan oman perheen ja elämän "islamilaisen lain ehdoilla".
 Britannian sisäministerin päätökseen Begumin kansalaisuuden riistämisestä saattoi vaikuttaa usko siihen, että päätös olisi suosittu. Brittikansan oli vaikea tuntea sympatiaa Begumia kohtaan hänen tv-esiintymisensä seurauksena.
 Begum ei tuominnut Isis-järjestöä selväsanaisesti haastattelussa, jonka Sky-kanava julkaisi runsaat kaksi viikkoa sitten. Hän kertoi tienneensä jo lähtiessään Isisin verisistä teloituksista ja sanoi katuneensa Isisin riveihin lähtöään vasta hiljattain, kun järjestön tappio alkoi näyttää selvältä.
 Begum kertoi syyrialaisella pakolaisleirillä päättäneensä paeta suojellakseen tuolloin syntymätöntä lastaan ja toista lastaan, joka sittemmin menehtyi. Pakolaisleirillä syntynyt lapsi oli Begumin kolmas. Hän on menettänyt Syyriassa kaikki kolme lastaan tautien ja aliravitsemuksen vuoksi.
 Begum itse lupaa, että hän ei ole vaaraksi brittiyhteiskunnalle, sillä hän oli "kotiäiti" neljän vuoden ajan.
 – En tehnyt mitään vaarallista tai propagandavideoita. En houkutellut ketään liittymään Isis-järjestöön. Pidin vain huolta miehestäni ja lapsistani, Begum  sanoo Sky Newsin haastatteluvideolla .
 Hän vakuutti olevansa valmis muuttumaan ja pyysi Britannialta armoa.
 Britanniassa oppositio olisikin siihen valmis. Työväenpuolueen johtajan  Jeremy Corbynin  mukaan Begumilla on oikeus palata Britanniaan, mutta viranomaisten olisi kuulusteltava häntä ja päätettävä mahdollisista jatkotoimista.
 Britannian sisäministerin mukaan Britannian ovet eivät kuitenkaan Begumille avaudu. On epäselvää, minne hänen sitten pitäisi mennä.
 Bangladesh on jo ilmoittanut, ettei se ota naista vastaan.
 Yksi vaihtoehto olisi Hollanti. Begumin puoliso on hollantilainen Isisin riveissä taistellut mies, jota saattaa odottaa Hollannissa kuuden vuoden vankeustuomio terrorijärjestöön liittymisestä.
 Lue myös:
 Mykkänen: Suomi tukee tuomioistuimen perustamista Isis-taistelijoille
 Rikosoikeuden professori Isis-taistelijoiden paluusta Suomeen: Hyvin epätodennäköistä, että heitä tuomittaisiin rikoksista
 Amnestyn pääsihteeri vierastaistelijoiden perheistä: "Tuokaa kansalaisenne takaisin"
 Isisin kalifaatti on mennyttä, mutta järjestö voi vielä nousta – neljä kysymystä terrorijärjestön tulevaisuudesta
 Kuuntele myös Maailmanpolitiikan arkipäivää -ohjelma  Isisin vierastaistelijoiden paluusta Eurooppaan

Isisin vierastaistelijoiden paluu piinaa Eurooppaa – Mitä tehdä mahdollisesti raskaisiin rikoksiin syyllistyneille ja heidän perheilleen?


Summary: Mentaalivalmentajan mukaan ylioppilaskirjoituksia voidaan verrata tärkeään urheilusuoritukseen.

Tästä on kyse Ylioppilaskirjoitukset alkavat tiistaina 12. maaliskuuta. Niihin osallistuu noin 40 000 abiturienttia. Kirjoituksiin on ollut saatavilla myös mentaaliharjoitusta. Mentaalivalmentajan mukaan kirjoituksissa on paljon samaa kuin tärkeässä urheilusuorituksessa.
 Kevään ylioppilaskirjoitukset käynnistyvät ensi viikolla. Porilainen mentaalivalmentaja  Markku Gardin  on auttanut abiturientteja ylioppilaskirjoituksiin valmistautumisessa. Hän keskittyy opiskelijoiden henkiseen valmentautumiseen.
 Markku Gardin on entinen valtion virkamies, joka jäi eläkkeelle Satakunnan ely-keskuksen ylijohtajan virasta. Hän on myös urheilupsykologi ja auttanut urheilijoita henkisten ominaisuuksien kehittämisessä jo noin 20 vuoden ajan.
 Nykyään Gardin huolehtii noin kymmenen urheilijan mentaalivalmennuksesta.
 – Mentaalivalmennuksessa on kysymys siitä, että hallitsee omat ajatuksensa ja suuntaa ne oikeaan tekemiseen, Markku Gardin sanoo.
 Urheilupsykologi Markku Gardin auttaa myös tulevia ylioppilaita keskittymään. Yle / Jari Pelkonen
 Hänen mukaansa ylioppilaskirjoituksiin valmistautumisessa on paljon samaa kuin urheilukilpailuun valmistautumisessa. Molemmissa tilanteissa pitää osata keskittyä oleelliseen. Mentaalivalmentaja neuvoo abeja etenemään askel kerrallaan, miettimättä liikaa lopputulosta.
 – Monet ovat pilanneet ylioppilaskirjoitukset sillä, että ovat ajatelleet liian paljon tulosta. Pitäisi keskittyä siihen, että tekee vain niin hyvän suorituksen kuin omilla taidoilla pystyy, Gardin sanoo.
 Luonteet ja tarpeet voivat olla hyvin erilaisia
 Ihmisten erilaiset luonteet tulevat hyvin esille silloin, kun heidän pitää valmistautua johonkin tärkeään asiaan. Toiset voivat jännittää todella voimakkaasti, toiset eivät jännitä juuri ollenkaan.
 Joonas Meusel Ja Netta Valkosalo valmistautuvat kevään ylioppilaskirjoituksiin. Yle / Tapio Termonen
 Porin lyseon abiturientit  Netta Valkosalo  ja  Joonas Meusel  tiedostavat ylioppilaskirjoitusten tärkeyden. Hekin ovat luonteiltaan erilaisia, sillä Valkosalo stressaantuu huomattavasti helpommin kuin Meusel. Joonas Meusel harrastaa brasilialaista jujutsua ja unohtaa kaikki paineet urheilusalilla.
 – Aina kun menen harjoituksiin, kaikki kouluun liittyvät stressit unohtuvat, hän sanoo.
 Meusel ei ole kokenut kaipaavansa mitään ulkopuolista valmentautumista kevään ylioppilaskirjoituksiin.
 Netta Valkosalo puolestaan kertoo olevansa kova stressaantumaan. Hän ei ole käynyt Markku Gardinin opissa, mutta hän on kuitenkin halunnut keskustella tulevista ylioppilaskokeista ammattilaisten kanssa.
 – Olen käynyt puhumassa opinto-ohjaajalle ja psykologian opettajalle, Valkosalo kertoo.
 Hyvä asento ja yksi asia kerrallaan
 Mentaalivalmentaja Markku Gardin neuvoo kaikkia abeja miettimään jo etukäteen tapahtumien kulkua ylioppilaskirjoituksissa. Mielikuvaharjoittelu auttaa ja siksi asioita kannattaa suunnitella etukäteen. Jopa oikeanlainen istuma-asento voi auttaa keskittymisessä.
 Mentaalivalmentajan ohjeita abeille kirjoituksiin 1. Ota hyvä asento ja rentoudu. 2. Keskity vain hetkeen, älä mieti lopputulosta. 3. Lue kaikki kysymykset rauhassa läpi ja kirjoita mahdollisesti mieleen tuleva avainsana muistiin. 4. Aloita vastaaminen helpoimmasta kysymyksestä, jatka seuraavaksi helpoimpaan jne. 5. Jos huomaat hermoilua, nollaa tilanne pysähtymällä hetkeksi. Ota katsekontakti johonkin kohteeseen ja hengitä syvään. Jatka sitten kun mieli rauhoittuu.
 – Jalat tukevasti maahan, selkä seuraksi ja leuka ylös, Markku Gardin neuvoo.
 Hän antaa ohjeen myös siihen hetkeen, kun abiturientit saavat kysymykset ensimmäistä kertaa eteensä.
 – Kaikki kysymykset kannattaa lukea ensin huolella läpi. Jos johonkin kysymykseen tulee mieleen jokin avainsana, se kannattaa kirjoittaa muistiin.
 Varsinainen vastaaminen kannattaa aloittaa helpoimmasta päästä. Vaikeammilta vaikuttaviin kysymyksiin ei kannata jäädä kiinni. Gardinin mukaan aivot alkavat kyllä työskennellä kaikkien kysymysten eteen.
 – Kun vaikeimman kysymyksen aika tulee, niin silloin aivot ovat jo etsineet siihen vastauksen. Tämä on yksinkertainen ohje, Gardin sanoo.
 Lue lisää:
 Jännitätkö yo-kirjoituksia tai pääsykokeita? Näillä asiantuntijan vinkeillä kovakin jännittäjä voi kääntää tilanteen voimavarakseen

Abiturientti! Mielikuvaharjoitus voi auttaa ylioppilaskirjoituksissa ja oikeanlainen istuma-asento keskittymisessä